Kerajaan Melaka tumbang: Lagi bukti pemimpin pentingkan diri demi kuasa

Oleh Zuhayati Yazid

BANGI, 28 Safar 1443H, Selasa – Kes jangkitan COVID-19 baru menunjukkan sedikit penurunan, krisis politik tercetus lagi, yang pastinya akan memberi kesan besar kepada peralihan kerajaan negeri.

Situasi ini seolah-olah bercanggah dengan titah Yang di-Pertuan Agong, yang menekankan supaya wakil rakyat memelihara kestabilan politik.

Hakikatnya, krisis di Melaka ketika ini memperlihatkan keperibadian pemimpin yang terlalu pentingkan diri sendiri dan sikap mahu kembali berkuasa.

Felo Kanan Majlis Profesor Negara (MPN), Dr Jeneri Amir berkata, mereka terlalu ego dan langsung tidak mempedulikan prinsip perjanjian persefahaman (MoU) yang dimeterai antara kerajaan dan pembangkang di peringkat Persekutuan.

“Keadaan ini membuktikan mereka saling sangsi dan tidak boleh terima kenyataan selepas tidak lagi berkuasa.

“Konon jadi hero dan tunjukkan diri mereka lebih hebat daripada kepimpinan yang ada, ini semua tidak baik untuk kerajaan, rakyat hanya mahukan keharmonian.

“Sepatutnya mereka akur dengan perjanjian dan bersabar sehingga Pilihan Raya Umum ke-15 (PRU 15) nanti,” katanya ketika dihubungi Ismaweb.net, hari ini.

Semalam, Bekas Ketua Menteri Melaka, Datuk Seri Idris Haron, bersama tiga lagi Ahli Dewan Undangan Negeri (ADUN) Barisan Nasional (BN), Perikatan Nasional (PN) dan Bebas mengumumkan menarik sokongan terhadap kerajaan negeri pimpinan Datuk Seri Sulaiman Md Ali.

Tiga ADUN terbabit adalah Datuk Nor Azman Hassan (BN-Pantai Kundor), Datuk Noor Effandi Ahmad (BERSATU-Telok Mas) dan Datuk Norhizam Hassan Baktee (Bebas-Pengkalan Batu).

Perkembangan ini secara teknikal menyaksikan kerajaan Melaka tumbang.

Mengulas lanjut, Prof Jeneri berkata, situasi yang berlaku ini akan menjadi rakyat muak dengan politik yang tidak matang dan merugikan masa.

“Dalam keadaan negara bergelut COVID-19, mereka sepatutnya berganding bahu bukannya tunjukkan sikap sebegini,” katanya.

Beliau yakin sekiranya Pilihan Raya Negeri (PRN) diadakan, rakyat Melaka akan menolak pemimpin yang tidak matang seperti mereka.

“Rakyat kini mahu keamanan dalam keadaan ekonomi yang kalut bukannya mahu merumitkan keadaan sedia ada,” katanya.

Dewan Undangan Negeri Melaka mempunyai 28 kerusi dengan 14 kerusi Barisan Nasional (BN), Bersatu (2), DAP (7), PKR (2), Amanah (2) dan Bebas (1).


JPN sahkan SPRM tahan dua pegawai komplot sindiket jual bayi

PUTRAJAYA, 19 Zulkaedah 1444H, Khamis – Jabatan Pendaftaran Negara (JPN) hari ini mengesahkan bahawa dua pegawai jabatan itu, merupakan antara beberapa individu yang ditahan Suruhanjaya Pencegahan Rasuah Malaysia (SPRM) di sekitar Lembah Klang semalam, kerana disyaki berkomplot dengan sindiket jual bayi.

Ketua Pengarah Pendaftaran Negara, Zamri Misman dalam kenyataan hari ini berkata, dua pegawai JPN yang ditahan SPRM itu, disyaki terlibat dalam kegiatan sindiket pengeluaran sijil lahir dan MyKid.

Beliau berkata ia hasil kerjasama strategik antara JPN dan SPRM, dengan JPN berkongsikan hasil risikan dalaman yang telah dilakukan kepada SPRM, yang membawa kepada penahanan pegawai terbabit.

“Jabatan akan terus memberikan kerjasama sepenuhnya kepada pihak SPRM, bagi melengkapkan siasatan,” katanya sambil menambah JPN sama kali tidak akan berkompromi terhadap sebarang salah laku kakitangan, yang terlibat dalam pengeluaran dokumen pengenalan diri secara tidak sah.

Media melaporkan SPRM menahan beberapa individu termasuk doktor pakar dan pegawai JPN, kerana disyaki berkomplot dengan sindiket jual bayi, dengan mereka itu disyaki bersubahat menyediakan dokumen palsu, bagi membolehkan beratus bayi tak sah taraf atau bayi pendatang haram, didaftarkan di JPN.

Zamri menegaskan bahawa JPN tidak akan melindungi mana-mana kakitangan, yang didapati terlibat dalam kegiatan yang boleh menjejaskan keselamatan dan kedaulatan negara, dan tindakan dan hukuman yang setimpal akan dikenakan, sekiranya pegawai yang ditangkap dibuktikan bersalah.

Beliau berkata JPN sentiasa serius dan komited, memastikan tiada pelanggaran integriti seumpamanya dengan melaksanakan penambahbaikan prosedur pengeluaran dokumen pengenalan diri secara berterusan, serta pelbagai program pengukuhan integriti kakitangan.

“Malah siasatan peringkat dalaman secara berkala dan kerjasama berterusan dengan agensi penguat kuasa lain, juga merupakan usaha tidak berbelah bahagi jabatan ini, memastikan tiada sebarang ruang penyelewengan dan salah guna kuasa oleh pihak yang tidak bertanggungjawab,” katanya. -Bernama


Jangan leka dengan kelonggaran, COVID-19 belum tamat

KUALA LUMPUR, 19 Zulkaedah 1441H, Sabtu – Biarpun banyak kelonggaran diumumkan kerajaan namun tidak bermakna negara kini bebas COVID-19.

Sebaliknya, orang ramai masih mempunyai tanggungjawab memerangi pandemik itu dengan mempertingkatkan kawalan kendiri dan mematuhi prosedur operasi standard (SOP) Perintah Kawalan Pergerakan Pemulihan (PKPP).

Selepas panggung wayang boleh beroperasi, terbaharu kerajaan mengumumkan kebenaran operasi pusat hiburan keluarga termasuk arked permainan dan pusat karaoke bermula Rabu.

Sebelum ini, mereka yang minat menyanyi hanya menggunakan aplikasi ‘Smule’ atau set karaoke di rumah sepanjang PKP, maka kelonggaran yang diberikan itu pastinya amat ditunggu.

Bukan sahaja dapat menyanyi dan menonton wayang, kerajaan turut membenarkan operasi arked permainan, taman funfair indoor, hiburan pendidikan, gim permainan kanak-kanak dan hiburan permainan berasaskan peralatan mesin.

Selain itu, liga bola sepak tempatan juga akan kembali beraksi walaupun tanpa penonton, orang ramai masih boleh menyaksikan menerusi televisyen.

Justeru, orang ramai perlu lebih prihatin ketika berada di tempat awam dan seandainya ada ahli keluarga mempunyai simptom seperti batuk dan selesema, seharusnya kekal berada di rumah bagi mengelakkan jangkitan terutama kepada kanak-kanak.

Namun, orang ramai perlu beringat, kepatuhan terhadap SOP serta kawalan kendiri amat dituntut kerana misi untuk memutuskan rantaian pandemik COVID-19 di negara ini belum selesai.

Meskipun penularan COVID-19 di negara ini masih rendah, namun semalam negara kembali mencatat kes penularan tempatan selepas dua hari sifar iaitu lima kes membabitkan tiga kes dalam kalangan warganegara manakala dua kes bukan warganegara.

Jumlah kes baharu juga kembali kepada dua angka iaitu 13 kes. – Bernama


Bahrain buka semula masjid bagi solat Subuh

DUBAI, 9 Muharram 1442H, Jumaat – Bahrain membuka semula masjid bagi jemaah menunaikan solat Subuh pada Jumaat, lapor TV Saudi Al-Arabiya.

Bagaimanapun, solat Jumaat akan terus dilarang kecuali dengan kapasiti terhad di masjid Pusat Islam Ahmed Al-Fateh, menurut kenyataan Kementerian Kehakiman, Hal Ehwal Islam dan Wakaf.

“Pembukaan masjid akan berada di bawah pengawasan dan pentadbiran wakaf yang berkaitan dan sesuai dengan keperluan kesihatan,” kata kenyataan itu.

Bahrain melarang ibadat solat di masjid sejak 28 Mei lalu bagi mengekang penularan wabak COVID-19.

Sementara itu, Jordan bekerjasama dengan Bahrain dalam percubaan tahap tiga vaksin COVID-19 yang tidak aktif di Emiriah Arab Bersatu (UAE).

“Ini adalah lanjutan percubaan terbaharu oleh G42 Healthcare dan Sinopharm CNBG yang bermula di UAE pada 16 Julai,” kata pejabat media Abu Dubai dalam kenyataan di Twitter, semalam. – Agensi


AS isytihar China laku pembunuhan beramai-ramai terhadap Uyghur

WASHINGTON, 7 Jamadilakhir 1442H, Rabu – Jabatan Negara Amerika Syarikat, dalam salah satu tindakan terakhirnya di bawah Presiden Donald Trump, telah mengisytiharkan bahawa China melakukan pembunuhan beramai-ramai terhadap etnik minoriti muslim Uyghur.

Dalam satu kenyataan, semalam, Setiausaha Negara, Mike Pompeo mengatakan bahawa sejak tahun 2017, China secara dramatik meningkatkan kempen penindasan mereka selama puluhan tahun terhadap umat Islam Uyghur dan anggota kumpulan minoriti lain.

Pompeo yang secara luas melaporkan hasrat untuk mencalonkan diri sebagai presiden pada tahun 2024, mendesak Beijing untuk ‘segera’ menghentikan penganiayaannya terhadap kumpulan Uyghur, mengancam akan mengenakan tindakan undang-undang lebih lanjut.

“Dasar, amalan dan penyalahgunaan moral mereka yang menjijikkan dirancang secara sistematik untuk mendiskriminasi dan mengawasi etnik Uyghur, menyekat kebebasan mereka untuk melakukan perjalanan, berhijrah dan bersekolah, dan menolak hak asasi manusia yang lain untuk berhimpun, berucap, dan beribadat.

“Saya percaya pembunuhan beramai-ramai ini berterusan, dan kita menyaksikan percubaan sistematik untuk menghancurkan etnik Uyghur oleh negara-parti Cina,” kata Pompeo.

Pada bulan Ogos, pasukan Joe Biden menyifatkan penganiayaan terhadap etnik Uyghur sebagai pembunuhan beramai-ramai, tetapi pentadbiran Trump tidak membuat pengisytiharan rasmi, dilaporkan mengenai kebimbangan mengenai kesannya terhadap rundingan perdagangan.

Lebih dari sejuta etnik Uyghur yang kebanyakan orang muslim lainnya di wilayah barat laut China, Xinjiang, telah dipenjara di kem-kem dalam usaha untuk membasmi ajaran Islam dan memaksa kaum minoriti secara paksa.

Uyghur yang menunjukkan kepatuhan terhadap syariah Islam – termasuk solat, berpuasa, tidak minum alkohol, membela janggut atau memakai pakaian Islam – telah dikumpulkan ke kem.

China telah menolak tuduhan pembunuhan beramai-ramai dan pelanggaran hak asasi manusia lain di Xinjiang, dengan jurucakap pemerintah daerah itu mengadakan sidang akhbar minggu lalu untuk membantah tuduhan tersebut.

“Palsu ‘pembunuhan beramai-ramai’ mengenai Xinjiang ini adalah konspirasi abad ini,” kata jurucakap Xu Guixiang pada sidang akhbar itu. – Agensi


Yayasan Ikhlas santuni 1,820 mangsa banjir dan COVID-19 di Selangor, Johor

KUALA LUMPUR, 27 Rejab 1443H, Selasa – Yayasan Ikhlas telah menyantuni 1,820 individu di sekitar Johor dan Selangor yang menjadi mangsa banjir serta berdepan kesulitan meneruskan kehidupan ekoran pandemik COVID-19.

Pengerusi Yayasan Ikhlas Profesor Dr Zainur Rashid Zainuddin dalam kenyataan hari ini memaklumkan bantuan itu diagih oleh Yayasan Ikhlas melalui kerjasama dengan Yayasan Hasanah yang memperuntuk RM100,000 bagi usaha membantu fasa pemulihan pasca banjir di Johor dan Selangor.

“Melalui peruntukan ini, bantuan awal berupa pek makanan kepada 700 mangsa banjir serta set keperluan asas rumah kepada 80 keluarga di Johor diagihkan,” katanya.

Beliau berkata sumbangan Yayasan Hasanah turut diperuntuk bagi membantu 130 keluarga di Hulu Langat, Selangor apabila tinjauan Yayasan Ikhlas cawangan Bangi mendapati terdapat mangsa banjir yang memerlukan bantuan peralatan rumah.

“Oleh itu, kita salurkan peralatan memasak, peti ais dan mesin basuh hasil dana sumbangan Yayasan Hasanah,” katanya yang turut menzahirkan penghargaan atas sumbangan daripada pelbagai pihak terutama Yayasan Hasanah bagi membantu mereka yang memerlukan.

Menurut kenyataan itu, Yayasan Iklhas merupakan sebuah pertubuhan peduli dan prihatin sementara Yayasan Hasanah adalah entiti milik Khazanah Nasional Berhad yang sangat komited dalam menyalurkan bantuan melalui pelbagai badan bukan kerajaan di seluruh negara. – Bernama


Apa agenda ummah PAS boleh harapkan dari Gerakan?

Oleh Athirah Huda Zalhe

BANGI, 4 Rejab 1442H, Selasa – Apakah agenda ummah yang boleh PAS harapkan daripada Gerakan, sekiranya memberi laluan kepada parti itu bertanding di Dewan Undangan Negeri (DUN) Kelantan.

Ini kerana, Barisan Jemaah Islamiah Se-Malaysia (BERJASA) melihat reputasi Gerakan lebih teruk daripada bekas rakan komponennya, MCA – bahkan tidak mampu untuk memperkukuhkan kerajaan PAS di Kelantan.

Bukan hanya sudah ditolak oleh kaum Cina, Gerakan juga ‘kecundang’ di 11 kerusi Parlimen dan 31 DUN pada Pilihan Raya Umum Ke-14 (PRU14) lalu, kata Ketua Penerangan BERJASA, Ustaz Zamani Ibrahim.

Beliau percaya, Gerakan – yang baharu sahaja diterima masuk sebagai komponen Perikatan Nasional (PN) – sedang mencari kawasan untuk bertanding pada PRU15, dan menyasarkan kawasan majoriti Melayu setelah yakin pengundi Cina menolak mereka.

“Bagi BERJASA, matlamat untuk menang PRU adalah hendak berkuasa, maka dengan kuasa yang ada dapatlah memperkasakan agenda ummah.

“PAS mesti jelas dengan perjuangan mereka. Pemimpin PAS tidak boleh menundukkan ahlinya dengan alasan bahawa mereka berfikir berlapis-lapis,” katanya kepada Ismaweb.net, hari ini.

Terdahulu, Gerakan Kelantan menuntut PAS menyerahkan DUN Kota Lama kepada parti itu untuk ditandingi dalam PRU15.

Tuntutan itu dibuat Pembantu Setiausaha Gerakan Kelantan, Gan Thuan Bun baru-baru ini, selepas mendakwa PAS sudah lama mempertahankan kerusi itu sedangkan majoriti pengundi DUN Kota Lama adalah masyarakat Cina.

Tindakan Gan itu dibuat beberapa hari selepas Timbalan Mursyidul Am PAS, Datuk Ahmad Yakob menerima kemasukan Gerakan di dalam PN, dan menyifatkan penyertaan parti terbabit mampu memperkukuhkan lagi perpaduan masyarakat di negara ini.

Mengulas lanjut, Ustaz Zamani menasihatkan PAS supaya tidak berpegang kepada prinsipnya sebelum ini, iaitu ‘asal bukan DAP’.

“Sedangkan agenda Gerakan adalah sama dengan DAP, bahkan keceluparan Gerakan juga tiada beza dengan DAP.

“Oleh itu, PAS tidak usah bersandar kepada pandangan berlapis-lapis seperti isu sokong calon MCA di Tanjung Piai,” katanya.


10 wanita dilantik jawatan kanan di Masjidil Haram, Masjid Nabawi

MAKKAH, 26 Zulhijjah 1441H, Ahad – Presiden Ketua Umum Hal Ehwal Dua Masjid Suci melantik 10 wanita untuk memegang jawatan kanan dalam pengurusan Masjidil Haram di Makkah dan Masjid Nabawi di Madinah.

Agensi berita Arab News melaporkan, pemilihan golongan wanita adalah penting untuk aspek pembangunan dan ekonomi.

Pelantikan itu juga akan menyokong proses kreativiti serta mematuhi prinsip kualiti kecemerlangan tertinggi bagi mencapai aspirasi kepimpinan yang bijak, lapor Agensi Media Negeri (SPA).

Sementara itu, Penolong Setiausaha pentadbiran di Pejabat Ketua Umum Hal Ehwal Dua Masjid Suci, Kamelia al-Daadi berkata, pelantikan itu meliputi semua pengkhususan dan perkhidmatan termasuk bimbingan, kejuruteraan, pentadbiran atau penyeliaan.

“Ia termasuk di Kompleks Raja Abdul Aziz di Kaabah, Galeri Bangunan Dua Masjid Suci, Perpustakaan Masjidil Haram, dan jabatan lain dengan tujuan memperkasakan belia dan menawarkan khidmat mereka di kalangan jemaah,” katanya.

Keputusan mempromosi peranan wanita dalam kepimpinan di negara itu adalah sebahagian daripada program reformasi Kerajaan Wawasan 2030. – Agensi


Gempa bumi sederhana landa sempadan rantau Myanmar- India

KUALA LUMPUR, 23 Safar 1442H, Ahad – Gempa bumi sederhana berukuran 5.4 pada skala Richter, melanda sempadan rantau Myanmar-India, pada pukul 1.38 pagi tadi.

Menurut kenyataan Jabatan Meteorologi Malaysia, gegaran itu berlaku kira-kira 307 kilometer (km) timur dari Narsingdi, Bangladesh, pada kedalaman 53 km.

Bagaimanapun, kejadian itu tidak membawa ancaman tsunami kepada Malaysia.

Sementara itu, dalam perkembangan lain, Jabatan Metereologi Malaysia mengeluarkan nasihat Lekukan Tropika yang dijangka berlaku berhampiran perairan Sabah.

Berdasarkan percerapan pada pukul 8 malam semalam, Lekukan Tropika itu dikesan terbentuk kira-kira 755 km ke Timur Laut Ho Chi Minh, Vietnam.

“Keadaan ini boleh menyebabkan angin kencang dan laut bergelora di kawasan perairan Laut China Selatan,” menurut kenyataan itu. – Bernama


EU beri RM703 juta bantu wanita Afghanistan

BRUSSEL 5 Rabiulawal 1445H, Khamis – Kesatuan Eropah (EU) mengeluarkan dana sebanyak AS$150 juta (RM703.7 juta) untuk membantu wanita Afghanistan dalam sektor pendidikan, penjagaan kesihatan, pertanian dan pembangunan ekonomi.

Peruntukan itu sebelum ini dibekukan pada Disember 2022 susulan larangan pentadbiran Taliban terhadap wanita yang bekerja di pertubuhan bukan kerajaan (NGO).

Justeru, keputusan untuk memberikan dana adalah berdasarkan pemantauan dan penilaian selama enam bulan – bagi memastikan wanita dan remaja Afghanistan mengambil bahagian dalam semua aspek.

Kesemua dana dijangka diagihkan melalui agensi Pertubuhan Bangsa-Bangsa Bersatu (PBB), NGO antarabangsa dan Bank Dunia – termasuk semua yang bekerja di lapangan.

Sokongan itu diyakini boleh mengukuhkan pemerkasaan ekonomi wanita dengan meningkatkan kemahiran, memudahkan akses kepada kewangan dan peluang pasaran, meningkatkan daya tahan ekonomi, selain menyokong perusahaan kecil yang diterajui kaum wanita.

Pesuruhjaya Perkongsian Antarabangsa EU, Jutta Urpilainen dalam kenyataan berkata, pihaknya mengetahui keadaan yang diharungi oleh kaum wanita di Afghanistan semakin teruk pada masa ini.

“Namun, sejak enam bulan lalu, masyarakat antarabangsa telah menemui cara untuk menyampaikan sokongan yang amat diperlukan kepada wanita, dan kumpulan terdedah lain,” katanya dalam kenyataan. – Agensi


Annuar, UMNO tak sependapat? Dulukan kepentingan rakyat

BANGI, 26 Safar 1442H, Rabu – Biar pun Biro Politik UMNO sebulat suara bersetuju mempertimbangkan menarik diri daripada Perikatan Nasional (PN), pendirian berbeza pula disuarakan oleh Ahli Majlis Tertingginya, Tan Sri Annuar Musa.

Beliau dalam satu kenyataan mengakui, mungkin ada asas tertentu yang menyebabkan UMNO mahu mengkaji semula kedudukannya dalam kerajaan PN.

Bagaimanapun, Ahli Parlimen Ketereh itu berkata, politik negara perlu distabilkan dan keutamaan mesti ditumpu untuk menyelamatkan nyawa rakyat serta mengekang penularan COVID-19.

“UMNO dan BN berhak menyemak kedudukannya dari semasa ke semasa dan tidak mustahil melalui semakan itu kerajaan PN boleh diperkasakan lagi menerusi muafakat yang lebih tersusun, lebih bersefahaman.

“Saya berpandangan kita perlukan kebijaksanaan dalam semua tindakan. Dahulukan kepentingan rakyat,” katanya.

Semalam, UMNO bersetuju mempertimbang untuk menarik diri daripada menyokong PN dan memberi syarat baharu kepada gabungan itu bagi meneruskan kerjasama politik secara perjanjian bertulis.

Setiausaha Agung UMNO, Datuk Seri Ahmad Maslan berkata, perkara itu dipersetujui dalam mesyuarat Biro Politik Majlis Tertinggi UMNO, semalam.

Mengulas lanjut, Annuar berkata, dalam memastikan kestabilan politik negara, UMNO, PAS dan Parti Pribumi Bersatu Malaysia (Bersatu) bertanggungjawab mewujudkan dan memperkuatkan perpaduan Melayu sebagai asasnya.

“Tidak salah untuk UMNO, PPBM dan PAS kembali ke ‘drawing board’ politik agar kita dapat melakar sesuatu yang lebih baik untuk Malaysia.

“Untuk itu kita perlu tenang, banyak berfikir dan bijak bertindak. Jangan emosi mendorong kita untuk tidak memikirkan keburukan yang boleh menimpa rakyat dan negara kita,” katanya.


VIDEO: Liputan Hari Peradaban Bangsa Melayu daripada media Cina

SALURAN TV Cina, Astro AEC telah membuat liputan mengenai Hari Peradaban Bangsa Melayu baru-baru ini.

Sari kata terjemahannya pula dibuat oleh Cikgu Rafizah. Terima kasih cikgu, sangat bermakna buat jawatankuasa penganjur program.

Terima kasih diucapkan kepada Astro AEC kerana sudi turun ke lokasi festival. Memang saya perasan, mereka ada bawa pasukan yang bagi saya serba lengkap.

Naratif laporan berita ini juga baik dan banyak menonjolkan intipati dan aktiviti sebenar festival.

Berbeza dengan segelintir media, khususnya media-media Cina lain yang banyak memainkan naratif buruk sebelum berlangsungnya festival. Tapi, hari kejadian tak nampak pula batang hidung.

Saya berharap agar laporan media ini dapat menyampaikan naratif yang baik ini kepada masyarakat Cina secara massa.

Akhirnya, saya harap liputan tersebut dapat menarik lebih ramai orang dari masyarakat Cina hadir ke festival ini tahun depan untuk mengenali serta menghayati segala intipati peradaban bangsa Melayu.

Sekali gus, bersama-sama menyambut Hari Peradaban Bangsa Melayu. Insya-Allah.

Haji Aminuddin Yahaya
Pengerusi PEMBELA
1 Ogos 2022


Rais Yatim bidas Zaid anggap bahasa Melayu tak penting

KUALA LUMPUR, 27 Rabiulakhir 1443H, Khamis – Yang Dipertua Dewan Rakyat, Tan Sri Dr Rais Yatim membidas pendirian bekas Menteri di Jabatan Perdana Menteri, Datuk Zaid Ibrahim yang menganggap isu bahasa kebangsaan sebagai satu isu yang lama dan tidak perlu dibahaskan lagi.

Zaid dalam laporan portal tempatan berkata: “Bahasa kebangsaan kita adalah penting, tetapi ini adalah isu lama dan ini adalah zaman moden di mana penggunaan bahasa Inggeris adalah biasa sebagai bahasa antarabangsa.”

Zaid berkata, rakyat Malaysia menggunakan bahasa Melayu tetapi juga bahasa lain apabila mereka perlu, dan Perdana Menteri, Datuk Seri Ismail Sabri Yaakob tidak perlu bersikap ‘sentimental’ terhadap bahasa itu, sebaliknya perlu memfokuskan kepada isu lain yang lebih penting.

Terkejut dengan kenyataan itu, Dr Rais berkata, ia sekali gus menggambarkan Zaid tidak mengambil kisah ketegasan Perdana Menteri yang mahu menegakkan semula bahasa Melayu yang kini sudah mula lemah longlai dan terkulai.

Beliau berkata, ketegasan Ismail Sabri itu sepatutnya mendapat sokongan padu dan bukannya dipandang remeh.

“Ini juga disebabkan pendirian acuh tak acuh barisan pimpinan politik serta pelbagai pihak lain tentang bahasa kebangsaan selama ini. Isu bahasa adalah isu tunggak negara kerana tiada bahasa, tiada bangsa itu sendiri.

“Justeru bila seseorang Perdana Menteri menjuarakan bahasa kebangsaan negaranya, itu bererti suatu sifat pimpinan berjiwa besar, tanda ambil berat yang besar dan pendirian terpuji.

“Beliau mahu bahasa Melayu ditutur dan digunakan sepenuhnya di pelbagai arena dan majlis dan biasakan diri menggunakan bahasa Melayu tidak dirojakkan dengan bahasa Inggeris dalam mesyuarat, ucapan, dialog dan hubungan rakyat,” katanya dalam kenyataan di laman Facebook.

Perdana Menteri sebelum ini menegur agensi kerajaan, syarikat berkaitan kerajaan (GLC) dan swasta di negara ini kerana lebih mengutamakan bahasa Inggeris dalam majlis, mesyuarat, persidangan, projek serta produk mereka.

Kesal dengan perkara itu, Dr Rais berkata, ini adalah kali pertama beliau menemukan seorang anak watan kurang peduli bahasa rasmi dan negaranya sendiri.

“Dalam setiap perlembagaan parti politik, ada disebutkan tentang bahasa kebangsaan sebagai perjuangan. Tapi bila pohon bahasa kebangsaan itu condong, tidak ramai yang menegakkannya kembali.

“Jadi bila Datuk Seri Ismail Sabri menzahirkan perjuangan bahasa Melayunya, maka setiap warga Malaysia wajib bersyukur.

“Itu bukan isu remeh. Tolak tepi rentak sinis mana-mana pihak yang berlagak dirinya dah berada di ufuk kayangan dunia Great Britain. Isu bahasa dan persada bahasa tetap relevan dan utama,” katanya.


PAS dakwa DAP cemas kerusi Simpang Jeram dirampas PN

BANGI, 22 Safar 1445H, Jumaat – PAS mendakwa DAP kelihatan cemas kerusi Dewan Undangan Negeri (DUN) Simpang Jeram dirampas Perikatan Nasional (PN), menjelang hari pengundian Pilihan Raya Kecil (PRK) esok.

Setiausaha Perhubungan PAS Selangor, Roslan Shahir Mohd Shahir berkata, panglima DAP telah membunyikan semboyan menyeru penyokongnya memastikan keluarga dan rakan di Simpang Jeram untuk keluar mengundi.

“Ini bermakna mereka sedang cemas. DAP tidak mahu kerusi Parti Amanah Negara (PAN) jatuh.

“DAP tidak mahu PN terus mewakili suara ummah,” katanya dalam hantaran di Facebook, hari ini.

Beliau berkata demikian merujuk gesaan disuarakan Naib Pengerusi DAP, Nga Kor Ming supaya penyokong Pakatan Harapan (PH) memanggil keluarga dan rakan mereka pulang mengundi.

Kor Ming berkata, keputusan PRK di dua kerusi itu penting kerana mencerminkan pendapat orang ramai.

“Jangan anggap satu undi anda tidak penting, malah kita telah kalah dalam pilihan raya dengan majoriti tipis hanya 14 undi.

“Hubungi keluarga dan rakan anda yang bekerja di Singapura, Kuala Lumpur atau di mana-mana sahaja dan minta mereka kembali mengundi.

“Ia (keputusan pilihan raya) adalah cerminan pendapat umum, sebab itu pilihan raya ini sangat penting,” katanya.

Serentak itu, Roslan turut meminta pengundi Melayu di Simpang Jeram menunaikan tanggungjawab untuk keluar mengundi pada Sabtu ini.

“Ayuh sahabat-sahabat pengundi Simpang Jeram sekalian. Buktikan yang gelombang kesedaran politik umat Melayu terus akan bangkit termasuk di sini.

“Pastikan anak isteri, kaum keluarga, rakan taulan kita semuanya mengundi. Keluarlah beramai-ramai melepasi angka 80 peratus, biar bumi dipijak kekal milik kita. Undilah PN,” katanya.


Daftar masuk ke MySejahtera catat penurunan ketara

KUALA LUMPUR, 11 Ramadan 1443H, Rabu – Pendaftaran menerusi aplikasi MySejahtera dilihat mencatatkan pola penurunan sejak awal tahun ini, apabila merekodkan sekitar 15 juta hingga 18 juta sejak beberapa hari lalu berbanding 29 juta hingga 33 juta hujung tahun lalu, menurut data di portal GitHub Kementerian Kesihatan (KKM).

Sejak 25 Mac lalu, jumlah daftar masuk MySejahtera di seluruh negara mencatat angka paling rendah pada 7 April lalu dengan 16,020,112, iaitu terendah dalam tempoh lebih 37 minggu sejak 25 Julai tahun lalu.

Jumlah individu yang menggunakan fungsi daftar masuk dalam aplikasi itu terus mencatatkan pengurangan ketara apabila menurun lebih 30 peratus, atau sekitar 8.6 juta pengguna, lapor akhbar tempatan.

Penurunan penggunaan MySejahtera itu direkodkan di semua negeri dan wilayah, dengan kadar penurunan antara 26 hingga 49 peratus.

Jumlah daftar masuk yang dikira berdasarkan purata tujuh hari menunjukkan tiga negeri di Pantai Timur iaitu Kelantan, Terengganu dan Pahang mencatatkan penurunan tertinggi, selain Putrajaya, Sabah serta Kedah.

Selain itu, 11 negeri mencatatkan penurunan penggunaan daftar masuk MySejahtera melebihi 30 peratus, iaitu purata penurunan di seluruh negara.

Kelantan mencatat penurunan tertinggi 49 peratus, daripada 353,309 pada 25 Mac kepada 180,035 pada 11 April lalu.

Ia disusuli Terengganu yang mencatat penurunan 47 peratus, serta Putrajaya (40.8 peratus), Pahang (39.3 peratus), Sabah (36.9 peratus) dan Kedah (36.7 peratus).

Labuan turut mencatat kadar penurunan yang tinggi dengan 34.7 peratus, disusuli Negeri Sembilan (34.6 peratus), Perlis (34.3 peratus), Perak (33 peratus) dan Melaka (30.9 peratus).

Lima lagi negeri dan wilayah mencatat penurunan di bawah 30 peratus, iaitu Selangor (29.6 peratus), Kuala Lumpur (29 peratus), Sarawak (27.4 peratus), Johor (26.6 peratus) dan Pulau Pinang (25.9 peratus).


Kes baharu COVID-19 dunia turun 16 peratus minggu lalu

GENEVA, 5 Rejab 1442H, Rabu – Jumlah kes baharu COVID-19 yang dilaporkan di seluruh dunia turun sebanyak 16 peratus minggu lalu kepada 2.7 juta.

Pertubuhan Kesihatan Sedunia (WHO) dalam pembaharuan epidemiologi mingguannya – menggunakan angka hingga Ahad – berkata, jumlah kematian baharu yang dilaporkan juga turun 10 peratus minggu ke minggu, kepada 81,000 orang.

Lima daripada enam wilayah WHO di dunia melaporkan penurunan peratusan dua digit dalam kes baharu, dengan hanya Mediterranean Timur yang menunjukkan kenaikan tujuh peratus.

Angka kes baharu turun 20 peratus minggu lalu di Afrika dan Pasifik Barat, 18 peratus di Eropah, 16 peratus di Amerika dan 13 peratus di Asia Tenggara.

Ketua Pengarah WHO, Tedros Adhanom Ghebreyesus pada Isnin berkata, jumlah kes baharu menurun hampir separuh untuk minggu kelima berturut-turut, lebih daripada lima juta kes pada minggu 4 Januari.

“Ini menunjukkan bahawa langkah-langkah kesihatan awam yang sederhana berfungsi, walaupun terdapat varian,” katanya.

Varian coronavirus yang menjadi perhatian pertama kali dikesan di Britain, dilaporkan di 94 negara selama tujuh hari, kata data kemas kini epidemiologi, peningkatan kepada lapan.

Penularan varian tempatan, berbanding kes yang diimport telah dilaporkan di sekurang-kurangnya 47 negara.

Varian itu yang pertama kali dikesan di Afrika Selatan direkodkan dalam 46 negara, meningkat kepada dua, dengan penularan tempatan di sekurang-kurangnya 12 wilayah tersebut.

Varian Brazil dikesan di 21 negara, enam daripadanya dengan penularan tempatan di sekurang-kurangnya dua buah negara. – Agensi


Rumah ternakan tertutup mampu tingkatkan bekalan ayam

KUALA LUMPUR,24 Syawal 1443H, Rabu –  Ladang ayam tertutup perlu diperluaskan sebagai langkah jangka panjang meningkatkan pengeluaran ayam dalam negara.

Pengarah Institut Kajian Perladangan Universiti Putra Malaysia (UPM) Profesor Dr Shaufique F. Sidique berkata, setakat ini lebih 30 peratus perusahaan ladang ternakan ayam tertutup telah beroperasi di negara ini.

Beliau berkata, rumah ayam tertutup yang dilengkapi dengan sistem kawalan suhu dan kelembapan adalah sesuai untuk ternakan itu susulan keadaan cuaca yang tidak menentu, selain menghindari lalat dan pencemaran bau.

“Haiwan ini (ayam) perlu berada dalam suhu yang bersesuaian dan selesa bagi mengelak daripada terkena sebarang jangkitan penyakit,” katanya ketika mengulas berkaitan isu kekurangan bekalan ayam mentah di pasaran.

Beliau berkata, dengan pertambahan ladang ternakan tertutup itu dapat membantu kekurangan bekalan ayam dalam negara yang disebabkan pelbagai faktor antaranya kenaikan harga jagung, susut nilai mata wang ringgit dan keadaan cuaca yang tidak menentu.

Pensyarah Institut Pertanian Tropika dan Sekuriti Makanan Profesor Datuk Dr Zulkifli Idrus juga berpandangan sama dan berpendapat ladang tertutup itu juga akan meningkat pembiakan ayam selain dapat mengawal penularan penyakit.

“Jika di Malaysia ini, ayam-ayam mudah terkena jangkitan penyakit dan salah satunya adalah ‘newcastle’ atau virus sampar dan virus ini menyerang pernafasan ayam, sistem penghadaman dan saraf.

“Penternak sudah tahu kebaikan rumah ayam tertutup ini, tetapi mereka mungkin tidak dapat menyediakannya kerana kos yang sangat tinggi, jadi untuk kita mencapai 100 peratus rumah tertutup di negara ini, mereka perlu mendapatkan sumber kewangan yang mencukupi,” katanya.

Sementara itu dalam isu lain, Timbalan Dekan (Akademik dan Hal Ehwal Pelajar) Fakulti Pertanian UPM Profesor Madya Dr Juwaidah Sharifuddin berkata, langkah kerajaan memansuhkan permit import (AP) terhadap bahan makanan memberi impak positif terhadap pengguna.

“Dengan langkah itu kita akan dapat impak segera, peningkatan import makanan, penurunan harga makanan dan kebolehcapaian pengguna terhadap makanan meningkat,” katanya dalam program Selamat Petang Malaysia terbitan Bernama bertajuk “Rasional Pemansuhan Permit Import Makanan”.

Sementara itu, peniaga di Pasar Harian Selayang Muhammad Nor Azelan Mahmood, 43, yang ditemui berkata, bekalan ayam yang sedia ada tidak mencukupi dan beliau terpaksa mencatu bekalan bagi memberi peluang semua pembeli mendapatkan bekalan ayam.

Peniaga ayam dan daging di Pasar Basah Datuk Keramat, di sini, Abdul Talib Razali, 56, pula berkata pihak pembekal juga terpaksa mencatu jumlah bekalan ayam untuk dipasarkan kepada peniaga.

“Kalau dahulu saya ambil bekalan ayam daripada pembekal dalam 200 kilogram sehari, kini saya hanya menerima separuh dari jumlah tersebut kerana pembekal juga terpaksa mencatu bekalan ayam kepada peniaga,” katanya. – Bernama


Bekas KPN syor tambah baik SOSMA, bukan hapus

BANGI, 3 Jamadilakhir 1444H, Selasa – Akta Kesalahan Keselamatan (Langkah-Langkah Khas 2012 (SOSMA) tidak wajar dihapuskan kerana masih diperlu bagi menjaga keselamatan negara daripada keganasan oleh penjenayah berkumpulan atau individu.

Bekas Ketua Polis Negara, Tan Sri Musa Hassan yang mengetuai Polis Diraja Malaysia (PDRM) pada 2006 hingga 2010 berkata, kerajaan perlu menambah baik dan mengkaji semula peruntukan dalam SOSMA.

“SOSMA masih diperlukan untuk menjaga keselamatan negara daripada jenayah keganasan yang digerakkan secara berkumpulan dan individu.

“Saya menganggap SOSMA patut dikekalkan, kaji semula untuk memperbaiki perlu kalau nak, bukan kaji semula untuk dihapuskan.

“Sebab kalau hapuskan kita tidak akan ada undang-undang menjaga keselamatan negara,” katanya seperti dipetik media tempatan, hari ini.

Mengulas lanjut beliau menjelaskan, kerajaan Amerika Syarikat (AS) juga turut memiliki undang-undang menyerupai SOSMA bagi membolehkan pihak berkuasa menjaga keselamatan negara.

“AS pun ada undang-undang seumpama SOSMA, polis negara berkenaan boleh tahan sesiapa di mana-mana negara jadi kenapa kita tidak boleh guna SOSMA untuk jaga negara sendiri?,” katanya.

Mengulas lanjut Musa berkata, kuasa polis untuk menahan tertuduh selama 28 hari merupakan peruntukan dalam SOSMA yang wajar dikekalkan kerana tempoh berkenaan akan digunakan oleh pihak berkuasa untuk menjalankan siasatan.

“Selalunya penjenayah keganasan ada ketua, ada orang-orang bawah, jadi untuk melumpuhkan kumpulan tersebut, polis perlu masa yang panjang untuk menyiasat.

“Itu sebab dalam SOSMA, pihak polis boleh menahan tertuduh 28 hari untuk siasatan dijalankan.

“Selepas itu polis boleh tuduh di mahkamah, kerana ada yang kata sudah ada prosedur jenayah di mana polis boleh menahan individu selama 14 hari. Tempoh ini tidak cukup untuk polis siasat,” jelasnya.

Beliau pada masa sama menjelaskan, undang-undang seperti SOSMA tidak sama dengan Akta keselamatan Dalam Negeri (ISA) kerana kuasa polis untuk menahan suspek adalah selama 60 hari.

“Kemudiannya 30 hari lagi menunggu keputusan Menteri (Dalam Negeri), selepas itu ditahan di pusat tahanan tanpa dibicara di mahkamah.

“Tetapi berbeza dengan SOSMA, (Individu yang ditahan mengikut akta) SOSMA perlu dituduh di mahkamah, kalau tidak dia kena bebaskan,” katanya.

Pada 23 Disember lalu, Menteri Dalam Negeri, Datuk Seri Saifuddin Nasution Ismail, bersetuju untuk mengkaji dan mengadakan perbincangan mengenai peruntukan dalam SOSMA.


Tiada lagi had 10km perjalanan

KUALA LUMPUR, 4 Rejab 1442H, Selasa – Had perjalanan dalam lingkungan 10 kilometer (km) dalam daerah yang sama telah dibatalkan, kata Menteri Kanan (Keselamatan), Datuk Seri Ismail Sabri Yaakob.

Beliau berkata, ia terpakai untuk negeri-negeri yang berada di bawah Perintah Kawalan Pergerakan (PKP), Perintah Kawalan Pergerakan Bersyarat (PKPB) atau Perintah Kawalan Pergerakan (PKPP).

“Ini kerana lebih banyak aktiviti dan perniagaan telah kembali beroperasi seperti restoran dan kolam memancing sehingga larangan sejauh 10km tidak lagi relevan,” katanya.

Sebelumnya di bawah PKP, kerajaan mengumumkan had perjalanan dalam lingkungan 10km dari rumah individu.

Bagaimanapun, sekatan perjalanan antara daerah dan antara negeri masih dilaksanakan, kata Ismail Sabri pada sidang media pada hari ini.

Ketika ditanya mengapa rentas daerah dan negeri tidak dibenarkan, Ismail Sabri mengatakan bahawa setelah pelonggaran peraturan pada bulan Disember, terdapat peningkatan kes yang disebabkan oleh perjalanan antara daerah dan negeri.

Beliau juga memaklumkan perjalanan antara daerah hanya dibenarkan di Perlis kerana negeri ini sedang dalam PKPP.

Katanya, kawasan di bawah PKP masih mempunyai sekatan dua orang di dalam kereta, sementara negeri-negeri lain tidak mempunyai batasan jumlah orang di dalam kenderaan, mengikut kapasitinya.

PKP akan dilanjutkan di Kuala Lumpur, Selangor, Johor, dan Pulau Pinang dari 19 Februari hingga 4 Mac.

Semua negeri lain, Putrajaya dan Labuan kecuali Perlis telah diletakkan di bawah PKPB.


Uzbekistan potong 60 peratus bekalan elektrik Afghanistan tanpa notis

KABUL, 11 Jamadilakhir 1443H, Jumaat – Uzbekistan memotong bekalan elektrik yang disalurkan ke Kabul dan 16 wilayah di Afghanistan tanpa sebarang notis.

Syarikat utiliti Afghanistan, Da Afghanistan Breshna Sherkat (DABS) dalam kenyataan memaklumkan, pemotongan bekalan elektrik dilakukan sejak 12 Januari atas alasan berlaku masalah teknikal di pencawang Talimarjan, negara berkenaan.

Bagaimanapun, Uzbekistan memberi jaminan masalah dijangka selesai dalam tempoh dua atau tiga hari lagi.

“Walaupun alasan utama berpunca daripada masalah teknikal, namun ia berkemungkinan berkaitan amaran Menteri Pertahanan Taliban yang meminta Uzbekistan mengembalikan semula helikopter ke negaranya,” kata DABS.

Rabu lalu, Taliban meminta Uzbekistan dan Tajikistan memulangkan semula pesawat dan helikopter milik tentera udara yang digunakan juruterbang untuk melarikan diri ke negara jiran.

Da Afghanistan Breshna Sherkat ialah sebuah syarikat bebas dan berautonomi yang ditubuhkan di bawah Undang-undang Perbadanan dan Liabiliti Terhad Republik Islam Afghanistan (IROA).

DABS juga syarikat liabiliti terhad dengan semua saham ekuitinya dimiliki oleh kerajaan Afghanistan (GoA).

Syarikat tersebut diperbadankan pada 4 Mei 2008 bagi menggantikan Da Afghanistan Breshna Moassassa (DABM) sebagai syarikat utiliti rasmi negara.

DABS mengendalikan dan mengurus penjanaan, import, penghantaran dan pengedaran kuasa elektrik di seluruh Afghanistan secara komersial. – Agensi


Petugas amal perlu manfaat teknologi, berani cabaran global

KUALA LUMPUR, 15 Muharram 1442H, Khamis – Tanggal 5 September ini menandakan tarikh sambutan Hari Kerja Amal Antarabangsa seperti yang diamanatkan oleh Perhimpunan Agung Pertubuhan Bangsa-Bangsa Bersatu (PBB).

Tujuan utama sambutan ini adalah bagi meningkatkan kesedaran masyarakat dan menyediakan platform berupa aktiviti berkaitan amal di seluruh dunia untuk setiap organisasi, badan amal, dermawan dan sukarelawan bagi menjalankan aktiviti mereka sendiri.

Amal, sama seperti konsep kesukarelaan dan kedermawanan, memberikan ikatan sosial yang nyata, di samping menyumbang kepada pembentukan masyarakat yang inklusif dan lebih berdaya tahan.

Menurut laman web rasmi PBB, 5 Sept dipilih bagi memperingati ulang tahun kematian Ibu Teresa dari Calcutta, India yang pernah menerima Hadiah Nobel Keamanan pada tahun 1979 bagi meraikan hasil kerja beliau memerangi kemiskinan dan kesusahan, yang juga dianggap sebagai ancaman kepada keselamatan.

Tentunya, sambutan tahun ini perlu memberi fokus terhadap usaha meningkatkan kesedaran masyarakat bagi kewujudan pelbagai aktiviti amal serta fungsinya mengurangkan kesan buruk akibat krisis kemanusiaan, menambah perkhidmatan awam dalam penjagaan kesihatan, pendidikan, perumahan dan perlindungan kanak-kanak terutama dalam mendepani cabaran global yang wujud pasca pandemik COVID-19.

CABARAN BAHARU PETUGAS AMAL

Tidak dinafikan, pandemik COVID-19 yang berlaku di hampir setiap pelosok dunia tentunya memberi impak terhadap kerja-kerja amal berikutan sempadan negara yang masih ditutup bagi mengekang penyebaran virus ini.

Penolong Setiausaha Yayasan Amal Malaysia (AMAL) Hafizul Husni Alias mengambil contoh di Malaysia, jika sebelum ini prosedur untuk menyampaikan sumbangan dari pertubuhan bukan kerajaan (NGO) kepada para penerima tidaklah begitu sukar, namun kini akibat COVID-19, segalanya berubah dengan pengamalan normal baharu tertakluk kepada prosedur operasi standard (SOP) ditetapkan kerajaan.

“Contohnya, sebelum ini, apabila diadakan program agihan sumbangan, kita perlu menghimpunkan orang ramai untuk menerima sumbangan. Namun kini dengan SOP baharu, kita perlu mempercepatkan serta mematuhi SOP agihan yang ditetapkan oleh pihak berkuasa dengan menghadkan waktu penerimaan mengikut giliran,” katanya ketika ditemui di ibu pejabat sementara AMAL di Sungai Merab, baru-baru ini.

Menjelas lanjut, terdapat banyak hikmah tersembunyi dari asbab pandemik dan pengamalan normal baharu ini, antaranya ia membuka ruang baharu kepada setiap NGO khususnya untuk mengkaji kaedah-kaedah terkini bagi mengutip dan menyampaikan sumbangan kepada penerima, di samping boleh memanfaatkan setiap teknologi yang wujud untuk dijadikan medium pemudahcara.

“Pada zaman Revolusi Perindustrian 4.0 ini, kita seharusnya menggunapakai teknologi yang ada, contohnya internet dan Data Raya. Ada sebahagian NGO bangunkan sendiri Data Raya mereka dan ia boleh dikongsikan dengan NGO yang lain. Penggunaan telefon bimbit juga dapat memudahkan kita menghubungi mana-mana ketua kampung terbabit untuk dapatkan senarai nama penduduk yang layak menerima sumbangan.

“Di pihak AMAL, kita turut bekerjasama dengan pihak pembangun aplikasi BOOST untuk kita kongsi iklan program kita, capaiannya lebih meluas dan orang ramai boleh turut menyalur sumbangan mereka dengan hanya klik pada ikon ‘donate charity’, begitulah mudahnya untuk kita buat kerja amal pada zaman teknologi ini,” katanya.

LAHIRKAN BELIA CINTA AMAL

Mengikut data terkini oleh Jabatan Perangkaan Malaysia, golongan muda belia akan menjadi golongan majoriti negara ini dengan hampir menyamai 50-60 peratus penduduk negara menjelang tahun 2030.

Hafizul Husni menjelaskan, adalah amat wajar pihak NGO melihat perkara ini sebagai satu potensi besar untuk merekrut mereka menjadi sebahagian petugas amal kerana mereka perlu dipersiapkan untuk menjadi generasi pelapis berwibawa pada masa hadapan.

“Jika kita lihat situasi sekarang, rata-ratanya golongan ini merasa muak dengan suasana politik negara yang tidak menentu, jadi ramai dalam kalangan mereka memilih untuk sertai NGO dan pertubuhan amal untuk mereka teruskan momentum berkhidmat kepada masyarakat.

“Amatlah penting untuk kita terus menyuburkan rasa peduli ummah dalam jiwa-jiwa belia kita, dengan itu sistem pendidikan khususnya di peringkat sekolah dan universiti perlu mainkan peranan proaktif dalam menumbuhkan idealisme cintakan kerja amal ini kepada para pelajar,” jelas beliau.

SATUKAN SEMANGAT

Sebenarnya, nilai-nilai sambutan Hari Kerja Amal Antarabangsa adalah amat sama dan signifikan dengan sambutan Hari Malaysia yang bakal disambut 16 Sept ini.

Di manakah titik persamaannya? Hafizul Husni menjelaskan, Hari Kerja Amal Antarabangsa adalah hari untuk menyemarakkan aktiviti beramal tanpa mengira warna kulit atau bangsa, manakala Hari Malaysia pula adalah bagi meraikan rasa kebersamaan walaupun kita hidup dalam kepelbagaian agama dan kaum namun tetap rukun dan harmoni.

“Pada hakikatnya, kedua-dua sambutan ini mempunyai nilai dan semangat yang sama, lebih-lebih lagi Malaysia ini negara yang unik kerana citranya berbilang bangsa dan kaum, jadi dengan menyatukan semangat kedua-dua sambutan ini, dapatlah kita semarakkan lagi kesatuan dan toleransi di antara kita.

“Janganlah kita menyempitkan fikiran yang kita hanya perlu membantu bangsa kita sahaja, walhal nilai manusiawi itu menjangkaui batas bangsa dan agama. Sebenarnya pandemik COVID-19 ini telah membuka mata kita bahawa kita ini sebenarnya perlu hidup bersatu dan saling bantu-membantu,” katanya.

AKTIVITI AMAL BERI IMPAK

Bagi diri penulis pula, sambutan Hari Kerja Amal Antarabangsa ini amat bermakna kerana penulis pernah terlibat sebagai delegasi Majlis Perundingan Pertubuhan Islam Malaysia (Mapim) menjayakan misi kemanusiaan ke Syria dan Lubnan pada April 2019.

Itulah pengalaman pertama kali penulis menjadi wakil wartawan Pertubuhan Berita Nasional Malaysia (BERNAMA) bagi melaporkan aktiviti delegasi sepanjang berada di sana selama dua minggu.

Misi delegasi 13 orang itu adalah bagi menyerahkan bantuan makanan dan keperluan asas kepada pelarian Syria di kem-kem pelarian sekitar Lubnan dan Syria.

Masih segar dalam ingatan, betapa riangnya kanak-kanak dan penghuni di kem pelarian Dataran Beyrouti di wilayah Beqaa, Lubnan ketika pihak delegasi tiba bagi menghulurkan sumbangan makanan asas dan barangan keperluan kepada hampir 35 keluarga di situ.

Ketika delegasi tiba di kem itu kira-kira 8.00 malam waktu tempatan, cuaca teramat sejuk iaitu sekitar empat darjah Celcius dan penulis sendiri melihat ramai kalangan mereka tidak mempunyai baju sejuk yang sesuai untuk bertahan dengan cuaca ekstrim itu.

Antara aktiviti yang dilakukan ialah memasak hidangan sup panas dan menikmatinya secara beramai-ramai, di samping aktiviti meniup belon bersama kanak-kanak, dan suasana amat meriah walaupun dalam keadaan kem yang agak gelap kerana kekurangan lampu yang menerangi sekitar kem.

TITIK TOLAK POSITIF

Seketika hati penulis tiba-tiba terasa luluh dan hiba melihatkan nasib anak kecil yang menjadi mangsa pelarian akibat perang yang meletus di Syria sejak sembilan tahun yang lepas.

Dalam kembara yang sama, penulis sempat masuk ke Syria antaranya kota Al-Rashidin (terletak satu kilometer dari barat daya Aleppo), kota Hayyan dan Kafar Hamra bagi menyampaikan bantuan kepada hampir 100 keluarga dengan jumlah penerima kira-kira 700 pelarian dan menyaksikan sendiri betapa hancurnya negara itu akibat perang yang meletus.

Pengalaman sebegini telah membuka mata penulis betapa pentingnya kita menghargai jasa mereka yang sentiasa melakukan kerja amal kerana sanggup mengorbankan segala-galanya bagi membantu insan-insan yang amat memerlukan bantuan dan sokongan.

Pengalaman emas ini juga menjadi satu titik tolak positif buat diri penulis untuk terus membantu mereka yang kesusahan, kerana itulah sebenarnya tugas hakiki seorang manusia iaitu sentiasa meringankan beban orang lain yang tersepit dengan masalah.


Kegagalan kerajaan baik pulih taraf hidup rakyat ibarat bermain dengan api

Oleh Ainul Illia Meor Suzurudin

BANGI, 6 Jamadilakhir 1442H, Selasa – Kegagalan kerajaan Perikatan Nasional (PN) untuk meningkatkan taraf hidup rakyat dan membaik pulih ekonomi terutama peluang pekerjaan ketika ini dilihat seperti bermain dengan api.

Terdapat pelbagai persoalan utama yang gagal dijelaskan, bahkan tiada tindakan emperikal daripada kerajaan dalam berdepan dengan pandemik, kata Naib Ketua Angkatan Pemuda Pemudi BERJASA (ANGKASA), AD Satiman

Misalnya, bagaimana langkah jelas daripada kerajaan untuk memperhebatkan sektor kesihatan daripada sudut belanjawan, prasarana, ubat, dan moral para petugas.

“Bagaimana langkah kerajaan mahu pulihkan ekonomi? Bagaimana yang dibuang kerja kerana PKP? Bagaimana peluang kerja untuk graduan baru?

“Bagaimana tata selia PdPR untuk anak bangsa? Bantuan jalur lebar? Bantuan alat peranti dan komputer riba?

“Bagaimana keperluan sosial dan kebajikan rakyat? Kesihatan mental? Dan yang lebih dirisaukan adalah bagaimana tadbir urus belanjawan tempoh hari?,” soalnya ketika dihubungi Ismaweb.net.

Justeru, katanya, amat penting untuk setiap Ahli Parlimen memainkan peranan masing-masing dalam usaha menyelamatkan negara daripada wabak COVID-19.

Mereka perlu berfungsi dan fokus usaha mengatasi pandemik secara berkesan dan pulihkan semula ekonomi negara, katanya

“Ini tidak, beberapa ahli politik seperti Datuk Seri Anwar Ibrahim dan Datuk Seri Ahmad Maslan masih bermain politik.

“Ahli Parlimen daripada pihak kerajaan pula majoritinya senyap membisu tanpa idea dan tindakan membela anak watan Malaysia daripada COVID-19, mempertahankan kebajikan sosial dan membaik pulih ekonomi negara.

“Menteri Kesihatan dan dua Timbalan Menterinya dilihat tidak menjadi nakhoda di barisan hadapan. Menteri Pembangunan Wanita, Keluarga dan Masyarakat pula, tidak jelas bantuan kebajikan untuk masyarakat ketika PKP,” katanya.

Mengulas lanjut, AD Satiman berkata, sikap Ahli Parlimen yang kemaruk bermain politik dan tidak kompeten dalam melaksanakan tugas memimpin negara akan mengheret rakyat dalam beban dan sengsara.

“Rakyat tidak perlukan bebanan ini. Rakyat sudah cukup terbeban untuk hadapi hidup saban hari. Kami perlukan pembelaan dan jelas nyata kalian tidak berminat membela kami.

“Majoriti rakyat memerhati sudah muak dan jelek akan tingkah laku ahli politik veteran menanti senja seperti mereka ini.

“Kerana fokus mereka hanya ‘politiking’ dan menikmati laba peribadi sedangkan yang rakyat perlukan adalah hati budi seorang negarawan yang berkhidmat buat anak bangsa Malaysianya,” tegasnya.


Tekun Nasional selesai agih RM200 juta peruntukan SPIM: Noh

KOTA BHARU, 16 Ramadan 1443H, Isnin – Peruntukan sebanyak RM200 juta menerusi Skim Pembiayaan Informal dan Mikro (SPIM) di bawah Tabung Ekonomi Kumpulan Usaha Niaga (TEKUN) Nasional telah selesai diagihkan kepada usahawan, kata Menteri Pembangunan Usahawan dan Koperasi Tan Sri Noh Omar.

Beliau berkata, peruntukan berkenaan memanfaatkan 31,000 usahawan informal di seluruh negara.

Menurutnya menerusi peruntukan itu, peniaga layak menerima pembiayaan maksimum sehingga RM10,000 tanpa caj keuntungan dan moratorium selama 12 bulan.

“Inisiatif kerajaan ini bertujuan membantu usahawan informal termasuk mereka yang berniaga dari rumah serta tanpa lesen perniagaan.

“Ada yang layak menerima pembiayaan RM3,000 dan maksimum RM10,000 bergantung kepada keperluan mereka.

“Saya harap RM200 juta ini dapat dibayar balik pada tahun depan untuk memberi peluang kepada orang lain membuat pinjaman,” katanya.

Beliau berkata, demikian kepada pemberita selepas Majlis Penyerahan Bantuan Banjir Usahawan Keluarga Malaysia Negeri Kelantan, hari ini yang turut dihadiri Pengarah Urusan dan Ketua Pegawai Eksekutif TEKUN Nasional Datuk Adam Abdul Ghani.

Terdahulu, beliau menyampaikan Geran Bantuan Banjir Keluarga Malaysia (BBKM) bernilai RM3,000 seorang kepada 1,677 usahawan Amanah Ikhtiar Malaysia (AIM) dan TEKUN Nasional Wilayah Kelantan dengan jumlah keseluruhan RM5 juta.

Mengulas lanjut, Noh berkata, kementeriannya juga telah mengadakan perbincangan dengan Kementerian Kewangan untuk memohon peruntukan tambahan bagi SPIM.

“Insya-Allah, kalau ada rezeki dapatlah peruntukan yang dipohon sekali gus akan membantu lebih ramai usahawan menerima manfaat skim ini,” katanya.

Mengenai geran bantuan banjir, Noh berkata ia merupakan peruntukan daripada kerajaan bernilai RM50 juta kepada usahawan mikro seluruh negara yang terjejas akibat banjir besar Disember lepas untuk mereka bangkit semula dalam perniagaan.

“Setakat ini kita melihat kebanyakan mereka telah bangkit semula selain disokong dengan pembukaan sempadan dan musim Hari Raya Aidilfitri, kita harap perniagaan mereka akan bertambah baik dari semasa ke semasa,” katanya. – Bernama


Kenapa kerjasama sesama Melayu sering dianggap rasis?

BANGI, 18 Zulhijjah 1441H, Sabtu – Parti dan NGO Cina boleh bekerjasama antara satu sama lain demi agenda bangsa mereka, namun mengapa orang Melayu pula dianggap rasis jika berbuat perkara sama.

Naib Presiden Ikatan Muslimin Malaysia (ISMA), Prof Dr Zainur Rashid Zainuddin berkata, kerjasama sesama Melayu akan dianggap rasis, sedangkan ia tidak pula berlaku di antara kaum Cina.

Beliau mempersoalkan, kenapa parti dan NGO Melayu di negara ini tidak boleh bekerjasama antara satu sama lain demi memartabatkan agama dan masa depan bangsa.

“DAP, MCA, Gerakan, Dong Zong, Hua Zong dan lain-lain tetap saling bekerjasama walaupun kelihatan berlakon bertikam lidah, bagi menjayakan agenda pendidikan, ekonomi, budaya dan politik bangsa Cina di Malaysia.

“Kenapa parti dan NGO milik orang Melayu dan umat Islam tidak boleh bekerjasama di antara satu sama lain demi memartabatkan agama dan masa depan bangsa?

“Kenapa kerjasama sesama Melayu pula dianggap sebagai rasis?,” katanya dalam kenyataan, hari ini.

Beliau berkata demikian mengulas kenyataan Ahli Parlimen Kulai, Teo Nie Ching yang kecewa dengan reaksi negatif kerajaan Perikatan Nasional (PN) berhubung peruntukan kepada pembinaan Sekolah Jenis Kebangsaan Cina (SJKC) Poay Chai di Johor.

Bekas Timbalan Menteri Pendidikan itu berkata, selepas Pakatan Harapan (PH) memerintah sepatutnya sebanyak RM20 juta diperuntukkan setiap tahun untuk tujuan pembinaan SJKC.

“Tetapi, selepas perubahan pemerintahan, tiada susulan berkenaan peruntukan ini. Saya telah bertanya beberapa kali kepada PN sama ada akan terus memberi peruntukan RM20 juta setahun untuk pembinaan SJKC, tetapi belum mendapat jawapan positif,” katanya.

Pada bulan Mei tahun 2018, Presiden MCA ketika itu Datuk Seri Liow Tiong Lai dan timbalan presidennya, Datuk Seri Wee Ka Siong juga telah berjanji kerajaan akan menanggung kos pembinaan SJKC Poay Chai yang dipindahkan dari Kedah ke Johor.

“Adakah Menteri Pengangkutan yang juga Presiden MCA akan bersungguh-sungguh mengadakan perbincangan susulan dengan Menteri Kewangan seperti ketika beliau memohon peruntukan untuk UTAR?,” soal Nie Ching.


Normalisasi Israel: Palestin mangsa hasrat Trump jadi Presiden semula

RAMALLAH, 17 Muharram 1442H, Sabtu – Seorang pegawai kanan Palestin semalam mengecam keputusan Serbia memindahkan kedutaannya dari Tel Aviv ke Baitulmaqdis.

Setiausaha Agung Pertubuhan Pembebasan Palestin (PLO), Saeb Erekat berkata, tindakan itu menjadikan Palestin ‘mangsa’ harapan pemilihan Presiden Amerika Syarikat (AS), Donald Trump.

“Palestin telah menjadi mangsa cita-cita pilihan raya Presiden Trump, yang mana pasukannya akan mengambil apa jua tindakan, tidak kira betapa ia memusnahkan keamanan… bagi mencapai pemilihan semula pada November depan.

“Ini, sama seperti perjanjian Emiriah Arab Bersatu (UAE) – Israel (untuk menjalinkan hubungan diplomatik), bukan mengenai keamanan Timur Tengah,” katanya dalam ciapan menerusi akaun Twitter.

Trump semalam berkata, Serbia dan Israel sepakat menormalkan hubungan dalam desakan terbaharu Washington kepada negara-negara di seluruh dunia supaya menjalin hubungan dengan Tel Aviv.

Pada masa sama, Kosovo juga akan memindahkan kedutaannya dari Tel Aviv ke Baitulmaqdis.

Ogos lalu, Israel serta UAE bersetuju menormalkan hubungan diplomatik dalam kesepakatan yang dibantu oleh Trump. – Agensi


Konflik Russia-Ukraine makin tegang, korban cecah 137

KYIV, 23 Rejab 1443H, Jumaat – Presiden Ukraine, Volodymyr Zelenskyy mengarahkan kerahan tentera sepenuhnya bagi menentang Russia.

Menerusi dekri yang dikeluarkan pada Khamis, Zelenskyy berkata, arahan itu berkuat kuasa selama 90 hari.

Dia turut menugaskan pasukan tentera untuk menentukan bilangan anggota terbabit dan pasukan simpanan.

Sehingga kini, sekurang-kurangnya 137 orang awam dan tentera dilaporkan terkorban akibat serangan Russia.

Dalam video yang dikeluarkan awal hari ini, Zelenskyy menyifatkan semua mangsa terkorban sebagai ‘wira’, selain turut memaklumkan ratusan lagi orang awam cedera.

Katanya, walaupun Russia mendakwa hanya menyasarkan pasukan tentera, namun dakwaan itu tidak benar apabila orang awam turut menjadi mangsa.

“Mereka membunuh ramai orang yang tidak berdosa dan menjadikan bandar aman sebagai sasaran, dan kami tidak akan maafkan tindakan ini,” katanya.

Zelenskyy menjelaskan, semua pengawal di Pulau Zmiinyi di wilayah Odesa juga terbunuh dan mendakwa kepulauan tersebut telah ditawan Russia.

Terdahulu Russia melancarkan serangan di timur Eropah menyebabkan beberapa bandar diserang melalui udara ketika orang awam berpusu-pusu memasuki kereta api dan kenderaan masing-masing bagi menyelamatkan diri.

Tentera Ukraine pula berkata, tentera Russia berhasrat menyekat Kyiv dengan mewujudkan koridor darat di pantai selatan menuju ke semenanjung Crimea dan wilayah Transdniestria Moldova.

Tentera Ukraine terpaksa bertempur dengan tentera Russia dari tiga penjuru, selepas Moscow melancarkan serangan melalui darat, laut dan udara.

Sementara itu, agensi pelarian Pertubuhan Bangsa-Bangsa Bersatu (PBB) menganggarkan kira-kira 100,000 rakyat Ukraine melarikan diri dari rumah mereka dan ribuan yang lain menyelamatkan diri ke negara seberang terutamanya di Romania dan Moldova. – Agensi


BN dijangka lancar manifesto hujung minggu ini

MELAKA, 27 Rabiulawal 1443H, Rabu – Barisan Nasional (BN) bakal melancarkan manifesto parti selewat-lewatnya hujung minggu ini bagi menghadapi Pilihan Raya Negeri (PRN) Melaka pada 20 November nanti.

Pengerusi BN negeri, Datuk Seri Ab Rauf Yusoh berkata, semua pencapaian kerajaan diterajui BN turut akan disenarai dalam manifesto tersebut.

“Kita akan lancarkan tidak lama lagi dan antara pengisiannya ialah kejayaan BN mentadbir Melaka sejak Mac tahun lalu.

“Ini termasuk kejayaan kerajaan negeri pimpinan Ketua Menteri, Datuk Seri Sulaiman Md Ali, menyelesaikan isu catuan bekalan air yang ditinggalkan kerajaan Pakatan Harapan (PH),” katanya seperti dilapor BH Online.

Sebelum ini, Pengerusi BN, Datuk Seri Dr Ahmad Zahid Hamidi berkata, manifesto BN pada PRN Melaka signifikan buat rakyat.

Beliau yang juga Presiden UMNO turut meminta jawatankuasa yang menguruskan hal ehwal manifesto ini untuk melakukan sebaiknya demi kepentingan rakyat di negeri ini.


Ustaz Hamidi mahu selesaikan isu pemilikan tanah orang Melayu

Oleh Zuhayati Yazid

BANGI, 18 Rabiulakhir 1444H, Isnin – Calon Pejuang Parlimen Kepala Batas, Ustaz Hamidi Hassan mahu menyelesaikan masalah pemilikan tanah orang Melayu di Pulau Pinang supaya tidak jatuh ke tangan orang lain.

Sekiranya diberikan mandat pada Pilihan Raya Umum ke-15 (PRU15), beliau berhasrat mewujudkan konsortium tanah pertanian melalui koperasi dan instrumen wakaf diperkasakan supaya pemilikan tanah orang Melayu terus dikekalkan.

Katanya, perkara tersebut sangat penting dan perlu dilakukan segera supaya orang Melayu tidak menumpang di tanah air sendiri.

“Namun sayangnya budaya masyarakat kita hari ini terlalu ‘cair’ dengan sogokan tidak kira dalam apa juga keadaan sehingga sanggup melepaskan hak pemilikan terutamanya melibatkan orang Melayu.

“Begitu juga dengan tanah-tanah orang Melayu kini secara mudah dijual kepada kaum lain apabila ditawarkan dengan harga lebih tinggi.

“Sedangkan tindakan berkenaan hanya merugikan dan menghancurkan kedudukan orang Melayu itu sendiri,” katanya dalam program Bersama Calon di TV Pertiwi, hari ini.

Beliau berkata, orang Melayu Pulau Pinang hari ini semakin sedar apabila hak mereka semakin disisihkan.

Malah, terdapat orang-orang Melayu Pulau Pinang kini sudah tawar hati dan mahukan perubahan serta melepaskan diri daripada cengkaman pentadbiran DAP dan juga Barisan Nasional (BN).


Usaha Netanyahu tingkatkan kuasa dedah percanggahan dalaman Zionis

TEHRAN, 6 Ramadan 1444H, Selasa – Krisis politik yang berterusan di negara haram Israel dilihat semakin parah apabila menyebabkan kemusnahan rejim pendudukan seperti kebakaran hutan, kata Jurucakap Kementerian Luar Iran.

Nasser Kan’ani membuat kenyataan itu dalam ciapan di laman Twitter pada Isnin selepas puluhan ribu rakyat Israel membanjiri jalanan di seluruh wilayah yang diduduki untuk hari ketiga berturut-turut minggu ini sebagai protes terhadap cadangan pembaharuan kehakiman Perdana Menteri, Benjamin Netanyahu.

Bantahan berlaku selepas Netanyahu memecat Menteri rejim bagi Hal Ehwal Ketenteraan, Yoav Gallant, kerana kritikannya terhadap rancangan kontroversi itu.

Pembaharuan yang dicadangkan Netanyahu bertujuan untuk merampas kuasa Mahkamah Agung Israel yang boleh menolak keputusan dibuat oleh Kabinet ekstremis baharu rejim dan Knesset.

Perubahan itu juga akan membolehkan penggubal undang-undang mengatasi keputusan mahkamah dengan majoriti mudah, sambil memberi mereka suara yang lebih besar dalam jawatankuasa pemilihan yang melantik hakim.

“Percubaan oleh perdana menteri penjenayah rejim Israel untuk meningkatkan kuasanya sendiri dan bertahan sekali lagi telah mendedahkan percanggahan dalaman dalam masyarakat Zionis dengan mencetuskan protes dan pertempuran jalanan yang paling tidak pernah berlaku sebelum ini,” katanya.

Nasser juga mengkritik sekutu Barat Israel, terutamanya Amerika Syarikat dan United Kingdom (UK), yang memberikan sokongan berterusan kepada rejim Zionis.

“Adalah tidak masuk akal bahawa Amerika Syarikat dan Eropah, terutamanya Britain, terus menyokong entiti palsu, yang berasaskan pendudukan dan apartheid, dan menggunakan demokrasi sebagai justifikasi untuk sokongan mereka,” katanya.

Susulan tekanan yang semakin meningkat daripada protes selama berminggu-minggu, yang kadang kala berubah menjadi ganas, Netanyahu akhirnya terpaksa menerima desakan untuk menangguhkan rancangan pembaharuan kehakimannya.

Menurut kenyataan oleh parti Kuasa Yahudi berhaluan kanan, Perdana Menteri Israel akan menangguhkan proses perbincangan mengenai pembaharuan kontroversi itu sehingga bulan depan.

Kenyataan itu menambah bahawa undang-undang itu akan ditolak ke sesi Knesset seterusnya untuk ‘meluluskan pembaharuan melalui dialog.

Knesset akan ditangguhkan minggu depan untuk cuti Paskah Yahudi. – Agensi


Dominasi politikus ‘rasuah’ isyarat kehancuran negara

BANGI, 27 Rejab 1442H, Khamis – Dominasi golongan politik dalam jenayah rasuah pada ketika ini nyata membimbangkan ramai pihak khususnya berkenaan masa depan negara.

Manakan tidak, rata-rata pemimpin politik ini masih aktif dan memiliki pengaruh kuat untuk diangkat menjadi pemimpin meskipun digelar ‘kluster mahkamah’.

Pemerhati politik, Ustaz Sharipudin Ab Kadir mempersoalkan, apa akan berlaku sekiranya pemimpin seperti ini terus diberi kepercayaan untuk menerajui negara.

“Apa yang lebih dibimbangi lagi bila ahli politik dominan dalam jenayah rasuah. Kewujudan kluster mahkamah ahli politik merupakan isyarat utama negara berada diambang kehancuran jika kluster ini masih diberi kepercayaan dan kedudukan dalam kepimpinan negara,” dakwanya dalam satu kenyataan.

Pada masa sama, Ustaz Sharipudin beranggapan, gejala rasuah seolah-olah telah memayungi kebanyakan agensi kerajaan susulan pendedahan penglibatan individu bergelar Tan Sri dan Datuk Seri dalam gejala itu.

“Beberapa hari lepas kita dikejutkan dengan kartel dadah telah mengkeldaikan anggota penguat kuasa dalam pengedaran dadah. Hari ini (semalam) rasuah juga untuk melepaskan PATI Cina.

“Ada dua isu utama. Isu pertama ialah dalangnya adalah mereka yang bergelar Tan Sri dan Datuk Seri. Isu kedua ialah keldai mereka ialah anggota penguat kuasa.

“Tidak salah jika kita mengandaikan mungkin ada lagi VIP yang bergelar ini terlibat dengan pelbagai jenayah yang berasaskan rasuah. Dan kemungkinan ramai lagi keldai yang masih berkeliaran dilindungi oleh dalang-dalang yang lebih mengatasi agensi penguat kuasa yang ada,” dakwanya dalam satu kenyataan.

Beliau turut mendakwa, kebiasaan mereka yang berurusan dengan kumpulan Datuk Seri dan Tan Sri bukan pegawai bawahan.

“Semestinya pegawai paling kanan di peringkat negeri dan Persekutuan. Pegawai bawahan yang tertangkap hanyalah anak ikan kecil kadang-kadang dipaksakan taat.

“Rakyat mengharapkan mereka yang terlibat dengan jenayah ini dihukum setimpal tanpa mengira kedudukan dan pangkat mereka. Jangan biarkan rasuah memayungi semua agensi kerajaan dan kerajaan itu sendiri.

“Jika berlaku senario dalang rasuah memayungi agensi kerajaan terutamanya agensi penguat kuasa negara kita akan menuju kehancuran,” katanya lagi.

Semalam, Suruhanjaya Pencegahan Rasuah Malaysia (SPRM) Selangor menahan seorang ahli perniagaan bergelar Datuk Seri kerana disyaki menerima rasuah berjumlah RM300,000 daripada seorang individu kononnya bagi membantu melepaskan 22 warga China yang ditahan di depoh Imigresen.

Sumber SPRM berkata, lelaki berusia 44 tahun itu ditahan kira-kira jam 8.00 malam di Pejabat SPRM Selangor.

Katanya, suspek mendakwa boleh membantu menyelesaikan kes penahanan 22 warga China yang ditahan kerana disyaki terlibat dalam sindiket judi dalam talian dan Macau Scam baru-baru ini.

Sebelum ini, polis mengenal pasti tiga individu bergelar Tan Sri dan Datuk yang disyaki dalang utama kartel dadah antarabangsa yang berpangkalan di negara ini.

Siasatan awal polis juga mendapati mereka berselindung di sebalik aktiviti perniagaan sah seperti perhotelan, perkapalan, pengangkutan dan besi bagi mengelak kegiatan itu dihidu pihak berkuasa.


70 pembuat filem Palestin berang panggung wayang UAE, Israel jalin kerjasama

BAITULMAQDIS, 16 Safar 1442H, Ahad – Lebih 70 pembuat filem Palestin dan negara-negara Arab menandatangani petisyen mengecam perjanjian kerjasama antara panggung wayang di Israel dan Emiriah Arab Bersatu (UAE) – yang didakwa sebagai satu pengkhianatan.

Minggu lalu, Suruhanjaya Filem Abu Dhabi (ADFC) UAE dan dua syarikat filem yang disokong Tel Aviv – Israel Film Fund (IFF) dan Jerusalem Sam Spiegel Film and Television School (JSFS) – mengumumkan mereka merancang untuk bekerjasama dalam siri inisiatif.

Kerjasama itu meliputi isu pendidikan, penerbitan filem bersama, projek televisyen, dan festival filem serantau.

Pengumuman dibuat selepas kesepakatan normalisasi yang dilakukan oleh UAE dan Bahrain yang ditandatangani dengan negara penjajah Israel di Washington bulan lalu.

Tindakan ini dicemuh oleh kepimpinan Palestin dan tokoh Arab lain sebagai pengkhianatan terang-terangan terhadap perjuangan Palestin

Dalam petisyen yang disiarkan oleh agensi berita rasmi Wafa Palestin, semalam, pembuat filem Arab mendakwa ‘terkejut’ apabila ADFC bersetuju untuk bekerjasama dengan syarikat filem Israel, memandangkan rakyat Palestin ditindas sejak puluhan tahun.

“Kami pembuat filem Palestin sangat terkesan penjajahan dan penaklukan rejim Zionis.

“Pengeluaran filem bergantung pada pembiayaan dan sokongan asing yang membolehkan kami mengekspresi dan menulis kisah serta berkongsi kehidupan harian.

“Kami dapat mengatasi halangan realiti kolonial dengan mempersembahkan karya sinematik yang berharga,” katanya.

Serentak itu, mereka menggesa profesional filem Arab yang lain untuk menolak sebarang kerjasama dengan ADFC dan rejim Tel Aviv.

Ketua Biro Politik Pergerakan Perjuangan Islam Palestin (Hamas), Ismail Haniyeh sebelumnya mengingatkan bahawa usaha normalisasi oleh beberapa negara Arab akan meningkatkan tindakan pencerobohan Israel terhadap negara Palestin. – Agensi


Polis buka kertas siasatan pergaduhan di restoran Bahau

SEREMBAN, 5 Syawal 1443H, Jumaat – Polis membuka kertas siasatan berhubung insiden pergaduhan yang tular di laman sosial Twitter akibat rasa tidak puas hati seorang wanita terhadap harga makanan di sebuah restoran nasi kandar di Bahau dekat sini, awal pagi semalam.

Ketua Polis Daerah Jempol, Supt Hoo Chang Hook berkata, kejadian kira-kira 1 pagi itu berlaku selepas juruwang restoran itu didakwa meninggikan suara kepada wanita terbabit yang mempertikaikan harga makanan sehingga menyebabkan anak lelakinya berasa berang dan membaling kotak tisu ke arah juruwang.

“Seorang pekerja yang melihat kejadian berkenaan terus menumbuk lelaki itu sebelum dileraikan pekerja lain dan pelanggan berada di situ. Restoran mempunyai kamera litar tertutup (CCTV) tetapi ia tidak berfungsi.

“Susulan itu, polis membuka kertas siasatan di bawah Seksyen 323 Kanun keseksaan dan akan dirujuk kepada Pejabat Timbalan Pendakwa Raya dengan segera,” katanya dalam kenyataan hari ini.

Dalam pada itu, Hoo turut menafikan dakwaan ada campur tangan polis dalam menyelesaikan kes ini (setel tepi) dan mengambil tindakan mengikut prosedur ditetapkan tanpa menyebelahi mana-mana pihak.

Beliau meminta pelanggan dan orang awam yang berada dalam restoran tersebut tampil untuk membantu siasatan selain turut menasihat orang ramai untuk tidak membuat sebarang spekulasi di laman sosial yang boleh menganggu siasatan dan ketenteraman awam.

Terdahulu, tular satu video berdurasi 1 minit 41 saat di Twitter memaparkan insiden pergaduhan di restoran terbabit. – Bernama


‘Selamatkan Malaysia dari pemimpin rompak kekayaan negara’

IPOH, 20 Ramadan 1444H, Selasa – Perdana Menteri, Datuk Seri Anwar Ibrahim menegaskan beliau tidak akan bertolak ansur dalam usaha membersihkan Malaysia dan menyelamatkan bangsa daripada tindakan individu yang merompak kekayaan negara.

Anwar berkata, beliau mengarahkan kerajaan supaya menyelamatkan negara daripada pemimpin-pemimpin yang mengayakan diri dengan merompak harta kekayaan negeri.

“Itu tekad saya, senang susah saya hadapi. Kalau nak jatuhkan kerana saya lawan rasuah, silakan, tetapi saya tidak akan bertolak ansur daripada bersihkan negara ini dan selamatkan bangsa kita dan negara kita daripada tindakan orang yang merompak kekayaan negara.

“Bukan sedikit, dan ini termasuk pimpinan yang ada dalam kerajaan, baik menteri, dalam kalangan kerajaan negeri (exco). Kena ingat, saya arah SPRM (Suruhanjaya Pencegahan Rasuah Malaysia) apa, ambil tindakan kepada siapa sahaja yang melakukan rasuah, terutama setelah kita bagi amaran, dia buat juga lagi,” katanya.

Anwar berkata, beliau tidak terlibat dalam kes mahkamah melibatkan bekas Menteri Besar Perlis, Datuk Seri Azlan Man.

“Apabila kita ambil tindakan (melawan rasuah), kita zalim. Bukan saya ambil tindakan saudara, ini yang paling akhir mantan Menteri Besar Perlis, saya bukan siasat, bukan saya buat laporan ke SPRM atau polis,” katanya.

Azlan mengaku tidak bersalah di Mahkamah Sesyen di Kangar, Perlis hari ini terhadap lima pertuduhan berkaitan tuntutan palsu bagi kemudahan cuti seberang laut berjumlah lebih RM1.18 juta antara 2013 dan 2017.

Sementara itu, Anwar memberi contoh bahawa Lembaga Hasil Dalam Negeri (LHDN) juga perlu mengutip cukai termasuk daripada individu yang kaya dalam usaha menyelamatkan negara daripada kehilangan hasil.

“Lembaga Hasil Dalam Negeri, kutip cukai daripada semua, ini kalau dia tu orang kaya berbilion-bilion (harta), dia tak bayar cukai, (kalau bayar) dia bayar sikit, yang orang biasa kena bayar cukai (seperti biasa mengikut ketetapan), inilah yang kita harus betulkan.

“Jadi saya sebut perkara ini kerana apa kaitan dengan Ramadan? Ramadan ini disiplin diri, soal nilai, soal akhlak yang saya ungkapkan sebagai MADANI,” katanya.


Muhammad Sanusi tiba di mahkamah bagi hadapi tuduhan

KUALA LUMPUR, 29 Zulhijjah 1444H, Selasa – Menteri Besar Kedah, Datuk Seri Muhammad Sanusi Md Nor tiba di Mahkamah Selayang di sini pagi ini, bagi menghadapi pertuduhan berhubung kenyataannya yang didakwa menyentuh isu 3R (agama, kaum dan raja) dalam ceramah politiknya.

Muhammad Sanusi, 48, yang memakai kemeja putih dan berseluar hitam tiba di mahkamah pada 8.57 pagi.

Beliau yang juga penyandang kerusi Dewan Undangan Negeri (DUN) Jeneri, Kedah dilihat tenang dan tersenyum kepada pihak media ketika berjalan masuk ke bangunan berkenaan.

Sementara itu, petugas media daripada pelbagai agensi berita mula berkumpul sejak 7 pagi untuk membuat liputan kes berkenaan.

Menerusi hantaran di laman Facebook Muhammad Sanusi, beliau ditahan polis kira-kira 3 pagi tadi di sebuah hotel di sini dan dibawa menaiki kenderaan pelbagai guna (MPV) polis ke Ibu Pejabat Polis Daerah Gombak.

Media baru-baru ini melaporkan ucapan Muhammad Sanusi pada satu ceramah politik di Selangor dikatakan menghina institusi diraja Selangor.

Muhammad Sanusi dalam video ucapannya yang tular dikatakan menghina Sultan Selangor ketika membandingkan urusan pelantikan beliau sebagai Menteri Besar Kedah dan Datuk Seri Amirudin Shari sebagai Menteri Besar Selangor.

Susulan itu, pelbagai pihak tampil membuat laporan polis berhubung perkara berkenaan.

Pada 13 Julai, Ketua Polis Negara, Tan Sri Razarudin Husain pada sidang media khas berkata Polis Diraja Malaysia (PDRM) telah membuka kertas siasatan terhadap Pengarah Pilihan Raya Perikatan Nasional itu berhubung kenyataannya yang didakwa menyentuh isu 3R dalam ceramah politiknya.

Razarudin berkata, siasatan berkaitan 3R itu dibuat mengikut Kanun Keseksaan, Akta Hasutan 1948 dan Akta Komunikasi dan Multimedia 1998. – Bernama


Croatia akan usir beberapa diplomat Russia: Gordan Grlic

ZAGREB, 6 Ramadan 1443H, Jumaat – Croatia akan mengusir beberapa diplomat Rusia tidak lama lagi, kata Menteri Luarnya Gordan Grlić Radman di luar sidang kemuncak Pertubuhan Perjanjian Atlantik Utara (NATO) di Brussels pada Khamis, lapor Agensi Berita Croatia HINA.

“Kami akan melakukannya tidak lama lagi, dan kami sedang mempertimbangkan sejauh mana ia akan dilakukan,” katanya.

Beliau berkata, tindakan itu adalah tanda solidariti terhadap operasi ketenteraan khas Rusia di Ukraine.

“Isu ini mengenai peraturan dunia, prinsip yang telah dilanggar Russia.

“Seseorang tidak boleh membunuh orang awam tanpa dikenakan hukuman. Kita perlu bangkit mempertahankan diri, bersuara dan menggunakan segala cara yang ada bagi menghentikan serangan ini,” kata Radman.

Pada awal minggu ini, negara-negara Kesatuan Eropah dan NATO, termasuk Jerman, Perancis, Sepanyol serta Itali, memutuskan untuk mengusir diplomat Russia susulan laporan mengenai penemuan kubur besar dan pembunuhan orang awam di bandar Bucha, Ukraine, selepas pengunduran tenteranya baru-baru ini. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


PAS tampilkan anak tempatan sebagai calon PRK Pelangai

BANGI, 4 Rabiulawal 1445H, Rabu – PAS akan meletakkan calon tempatan untuk bertanding sebagai calon bagi Pilihan Raya Kecil (PRK) Dewan Undangan Negeri (DUN) Pelangai, 7 Oktober depan.

Nama calon berkenaan yang mewakili Perikatan Nasional (PN) akan diumumkan dalam majlis pengisytiharan di Pelangai Bentong, Pahang, malam ini, kata Naib Presiden PAS, Datuk Seri Dr Ahmad Samsuri Mokhtar.

“Kita akan isytihar calon pada malam ini di Pelangai. Kita akan guna lambang PN dan calon itu daripada PAS.

“Kita sudah kenal pasti calon yang boleh menang dan dekat dengan rakyat di mana mampu untuk beri sumbangan kepada masyarakat,” katanya.

Dr Ahmad Samsuri yang juga Menteri Besar Terengganu itu bagaimanapun enggan mendedahkan nama calon tersebut, namun memberi bayangan individu berkenaan merupakan anak tempatan yang disenangi rakyat.

Kerusi DUN Pelangai diisytiharkan kosong apabila penyandangnya, Datuk Seri Johari Harun meninggal dunia selepas terbabit dalam nahas pesawat di Elmina, Shah Alam minggu lalu, yang turut mengorbankan sembilan individu lain.

Allahyarham yang juga EXCO Kerajaan Tempatan, Perumahan, Alam Sekitar dan Teknologi Hijau Pahang dipilih sebagai ADUN Pelangai selepas memenangi kerusi berkenaan pada PRU15 tahun lalu.

Suruhanjaya Pilihan Raya (SPR) menetapkan PRK DUN Pelangai pada 7 Oktober ini dengan 23 September sebagai hari penamaan calon.

PRK DUN Pelangai adalah PRK yang keempat diadakan sejak Pilihan Raya Umum Ke-15 (PRU15) selepas PRK Kuala Terengganu, Pulai dan Simpang Jeram.


Jordan setuju bekal elektrik kepada Lubnan

AMMAN, 30 Safar 1443H, Khamis – Jordan hari ini bersetuju untuk membekalkan Lubnan dengan bekalan elektrik melalui Syria, beberapa minggu setelah Mesir bersetuju untuk membekalkan Beirut dengan gas.

Pengumuman itu dibuat setelah Menteri Tenaga Jordan, Lubnan dan Syria bertemu di Amman untuk membincangkan rancangan kerja menyambung semula operasi sambungan elektrik antara Jordan dan Syria.

Menteri Tenaga Lubnan, Walid Fayad mengatakan peta jalan telah dipersetujui untuk mengelakkan halangan teknikal, sambil menambah bahawa langkah seterusnya adalah menumpukan pencarian dana untuk perjanjian itu dari Bank Dunia.

Jordan dan Syria mempunyai sambungan elektrik melalui saluran transmisi 400 kV yang diwujudkan pada tahun 2001, tetapi ia tidak berfungsi sejak 2012 kerana alasan teknikal.

Sementara itu, Syria mempunyai talian bersambung dengan Lubnan dengan saluran transmisi 400 kV, 230 kV dan 66 kV.

Pada hari Ahad, Presiden Syria, Bashar Al-Assad dan Raja Jordan, Abdullah II mengadakan perbualan telefon, komunikasi terbuka pertama mereka dalam satu dekad sejak perang saudara Syria meletus.

Satu lagi tanda hubungan yang hangat antara negara-negara jiran setelah Amman memutuskan hubungan dengan Damsyik ekoran kempen kejamnya untuk menghentikan protes prodemokrasi.

Minggu lalu, Jordan membuka semula jalan sempadan utamanya dengan Syria dan, bulan lalu, syarikat penerbangan utama, Royal Jordanian, mengumumkan penyambungan semula penerbangan terus ke Damsyik.

Amman juga telah bergabung dalam usaha untuk menyokong kembali Damsyik ke Liga Arab. – Agensi


Tiada Ketua Polis Negeri, Ketua Polis Daerah ‘dipegang’ tauke judi: KPN

KUALA LUMPUR, 28 Zulhijjah 1441H, Selasa  – Tiada Ketua Polis Daerah atau Ketua Polis Negeri ‘dipegang’ oleh tauke judi bagi mengatur perpindahan dan penempatan mana-mana pegawai dan anggota polis, kata Ketua Polis Negara Tan Sri Abdul Hamid Bador.

Beliau sekeras-kerasnya menafikan perkara berkenaan malah menegaskan bahawa pihak polis tidak akan berkompromi dan mengamalkan sifar toleransi terhadap kegiatan perjudian.

“Saya sering mengingatkan semua warga Polis Diraja Malaysia (PDRM) daripada semua peringkat pengarah jabatan PDRM sehingga ke peringkat Ketua Polis Daeah agar tidak sesekali terlibat dengan mana-mana kegiatan atau sindiket perjudian.

“Dakwaan pengaruh sindiket ini hingga boleh mengaturkan pegawai-pegawai tertentu untuk menduduki sesuatu jawatan itu adalah tidak benar sama sekali,” katanya kepada pemberita selepas Majlis Anugerah Perkhidmatan Cemerlang PDRM di Mes Pegawai Kanan, Bukit Aman, di sini.

Abdul Hamid berkata, perkara membabitkan perpindahan penempatan pegawai dan anggota polis akan dibincangkan bersama Timbalan Ketua Polis Negara (Datuk Seri Acryl Sani Abdullah) dan 10 pengarah jabatan PDRM.

“Ini termasuklah dalam menentukan kedudukan mana-mana pegawai dan anggota polis setelah diadakan perdebatan, perbincangan dan komen termasuk penilaian oleh satu jawatankuasa dari Jabatan Pengurusan yang menilai kesesuaian dan potensi seseorang dinaikkan pangkat atau diletakkan ke satu-satu jawatan,” katanya. -Bernama


Aktivis lancar solidariti tuntut pembebasan Amin Abu Rashid

AMSTERDAM, 10 Safar 1445H, Ahad – Sekumpulan aktivis Palestin dan Belanda melancarkan kempen menggesa pembebasan segera Ketua Persidangan Palestin di Eropah, Amin Abu Rashid, lapor agensi Quds Press.

Penganjur memaklumkan, Amin yang merupakan warganegara Palestin-Belanda ditahan sejak dua bulan lalu.

Sementara itu, Ketua Komuniti Palestin di Netherlands, Ahmad Sakina berkata, kempen yang dilancarkan ini mampu menyebarkan kebenaran mengenai penahanan Amin.

“Kami akan menyokong dan berdiri bersamanya dalam kempen yang dilancarkan,” katanya.

Ahmad Sakina mendedahkan beberapa perancangan aktiviti sebagai sebahagian kempen yang akan diadakan dalam masa terdekat dengan menggunakan tanda pagar #freedom_For_ Amin.

Dalam pada itu, keluarga Amin mengesahkan kesihatan semakin merosot dan menyeru pembebasan segera berikutan beliau ditahan pihak berkuasa berdasarkan tuntutan palsu dan tekanan daripada Israel.

Sementara itu, Ketua Perhimpunan Demokrasi Palestin di Belanda, Yaser Tamim berkata, Amin dan semua pertubuhan serta institusi telah bekerjasama menyokong rakyat Palestin di dalam Palestin dan di diaspora.

Jun lalu, Amin ditahan selepas didakwa menghantar sejumlah wang kepada Gerakan Perjuangan Islam Palestin (Hamas) yang dilarang kerajaan Belanda kerana dianggap sebagai organisasi pengganas.

Dalam penahanan berkenaan pihak berkuasa menggeladah kediamannya di Leidschendam dan sebuah perniagaan di Rotterdam. – Agensi


Denmark kesan mutasi COVID-19 dari cerpelai ke manusia, 12 dijangkiti

ANKARA, 19 Rabiulawal 1442H, Khamis – Denmark akan menghapuskan semua populasi cerpelai selepas versi coronavirus yang bermutasi dijumpai di negara Nordic, kata Perdana Menterinya, Metten Frederiksen.

Dia pada Rabu berkata, penularan virus versi baharu daripada cerpelai ke manusia dapat mempengaruhi keberkesanan vaksin yang dijangka dikeluarkan tidak lama lagi.

Serentak itu, pihaknya telah memberitahu Pertubuhan Kesihatan Sedunia (WHO) mengenai perkembangan berkenaan, dan agensi berkenaan meminta masa untuk menyemak semula maklumat berkenaan.

Kerajaan Denmark mendakwa bahawa virus yang bermutasi dari cerpelai telah menular ke manusia dan setakat ini seramai 12 orang dikesan dijangkiti.

Sementara itu, jurucakap WHO mengesahkan diberitahu oleh Denmark mengenai sejumlah kes yang dijangkiti coronavirus daripada cerpelai dengan beberapa perubahan genetik di dalam virus.

“Pihak berkuasa Denmark sedang menyiasat kepentingan epidemiologi dan virologi penemuan ini serta membunuh populasi cerpelai.

“Kita berhubung dengan mereka untuk dapatkan maklumat lanjut mengenai perkara ini,” katanya.

Kerana bulu yang tebal dan lebat, cerpelai sangat diinginkan di beberapa negara Eropah untuk menghasilkan pakaian tetapi kumpulan hak asasi haiwan menentang penggunaan itu.

Kerajaan Denmark telah berjanji untuk memberi ganti rugi kepada penternak atas kehilangan pendapatan dan memberi jaminan memberikan perlindungan penuh ke atas semua kos ditetapkan. –  Agensi


Presiden baharu Sri Lanka bakal bentuk kerajaan perpaduan

COLOMBO, 21 Zulhijjah 1443H, Khamis – Ranil Wickremesinghe hari ini mengangkat sumpah sebagai Presiden baharu Sri Lanka sebelum membentuk sebuah kerajaan perpaduan bersama semua parti.

Wickremesinghe, 73, yang mendapat sokongan anggota Parlimen pada Rabu, mengangkat sumpah jawatannya di hadapan Ketua Hakim Negara, Jayantha Jayasuriya di Kompleks Parlimen, kata pejabatnya dalam satu kenyataan.

Kelihatan Ketua Polis Sri Lanka dan pegawai tertinggi tentera berdiri di belakang Presiden baharu itu ketika mengangkat sumpah di hadapan Speaker Parlimen, Mahinda Abeywardana.

Majlis ringkas itu sepatutnya disiarkan secara langsung di televisyen tempatan, namun ia tergendala sebelum majlis angkat sumpah berlangsung.

Sumber rasmi berkata, pemimpin baharu itu dijangka membentuk Kabinet tidak melebihi 30 menteri untuk mengemudi negara keluar daripada krisis ekonomi terburuk sejak mencapai kemerdekaan daripada Britain.

Sri Lanka kini berdepan masalah bekalan elektrik berpanjangan dan 22 juta penduduk negara itu mengalami kekurangan bahan api, makanan serta ubat-ubatan selama berbulan-bulan.

Kemarahan rakyat terhadap krisis itu memuncak apabila puluhan ribu penunjuk perasaan menyerbu kediaman bekas Presiden Gotabaya Rajapaksa, sehingga memaksanya berundur dan membuka jalan kepada pemilihan Wickremesinghe.

Weckremesinghe memenangi 134 undi daripada 225 anggota Parlimen pada proses pemilihan semalam. – Agensi


Mustahil hapus tol, tak baik untuk ekonomi negara

Oleh Ainul Illia Meor Suzurudin

BANGI, 11 Jamadilawal 1444H, Selasa – Sebelum mengkritik atau mengecam, rakyat perlu memberi peluang kepada Perdana Menteri, Datuk Seri Anwar Ibrahim mentadbir sekurang-kurangnya 100 hari atau selepas setahun.

Penganalisis politik, Dr Mazlan Ali berkata, Anwar dilantik setelah mendapat perkenan Yang di-Pertuan Agong, Al-Sultan Abdullah untuk mengetuai Kerajaan Perpaduan ini.

Justeru, mana-mana pihak tidak boleh bersikap begitu ekstrem atau taksub ketika kerajaan baharu hendak bertatih, namun perubahan boleh dilakukan pada penggal akan datang sekiranya beliau gagal mentadbir.

“Kalau banyak prinsip yang dilanggar atau beliau tidak dapat menyelesaikan masalah rakyat, saya fikir rakyat boleh menolak beliau dan memberi peluang pada parti politik lain dalam pilihan raya akan datang.

“Apa yang mustahak sekarang pembangkang dalam Parlimen, mereka perlu fokus kepada semak dan imbang,” katanya dalam TV Pertiwi, hari ini.

Untuk melaksanakan dengan lebih cekap peranan itu, Dr Mazlan mengesyorkan pembangkang untuk mewujudkan Kabinet bayangan seperti yang dilaksanakan di negara lain.

“Misalnya di Britain, anggota pembangkang akan mengambil portfolio setiap satu dan membuat pemeriksaan, membuat kajian dan melihat secara tuntas apa yang sedang berlaku dalam kementerian.

“Saya percaya tak semua menteri akan perform, mungkin ada satu atau dua yang akan menimbulkan masalah.

“Orang seperti ini kita tak boleh biar. Kita kena kritik, kita kena tegur mereka sebab mereka dibayar gaji oleh pembayar cukai, mereka berada di situ untuk bekerja bukan hanya untuk bersandiwara membuat slogan slogan hebat tetapi tidak bekerja untuk rakyat,” tegasnya.

Sehubungan itu, beliau berpandangan bahawa peluang perlu diberikan untuk mereka berkhidmat kepada rakyat, dan jika sebaliknya yang berlaku rakyat mesti memilih kerajaan baharu pada penggal seterusnya.

Mengulas janji-janji mega seperti menurunkan harga minyak dan menghapuskan tol, Dr Mazlan berpendapat perkara ini memerlukan satu tempoh di mana keadaan ekonomi negara lebih6 stabil.

“Kalau nak turunkan harga minyak sekurang-kurangnya kita tunggu sehingga pertumbuhan ekonomi positif, prestasi Keluaran Dalam Negara Kasar (KDNK) meningkat, produktiviti kita meningkat.

“Pada masa itu kita boleh harapkan kerajaan turunkan harga minyak ini, kerana ini adalah sebahagian daripada kaedah mengurangkan kos hidup rakyat,” katanya.

Namun untuk penghapusan tol, beliau menyifatkan ia mustahil kerana lebuh raya di negara ini perlu diurus.

“Mustahil untuk hapuskan tol sepenuhnya tetapi apa yang boleh dibuat sekurang kurangnya buat potongan 30 peratus. Pada saya itu dah wajar, kalau hapuskan terus itu kita jadi macam negara sosialis. Dan saya tidak fikir ia begitu baik buat negara.

“Apa yang mustahak kerajaan kena lihat secara keseluruhan aspek aspek yang boleh meringankan kehidupan rakyat,” katanya.

Pautan Dimensi;


JAWI benar majlis akad nikah di zon merah tapi bersyarat

BANGI, 17 Rabiulakhir 1442H, Khamis – Jabatan Agama Islam Wilayah Persekutuan (JAWI) membenarkan pemohon yang berada di zon merah meneruskan hasrat untuk berkahwin dalam tempoh Perintah Kawalan Pergerakan Bersyarat (PKPB).

Bagaimanapun, kebenaran itu masih tertakluk dengan syarat-syarat yang diperketatkan demi menjaga kepentingan bersama, kata Pengarah JAWI dalam satu kenyataan.

Dalam syarat itu, pemohon di zon merah yang mahu melangsungkan perkahwinan perlu menjalani ujian saringan COVID-19 dan disahkan negatif.

“Perkahwinan hanya dibenarkan diadakan di JAWI Kuala Lumpur, Cawangan Putrajaya dan Cawangan Labuan sahaja.

“Rombongan pemohon dari zon merah terhad kepada keluarga terdekat sahaja,” katanya hari ini.

Beliau berkata, menjadi tanggungjawab kepada Pendaftar di Wilayah-Wilayah Persekutuan untuk memastikan semua pihak yang terlibat dalam majlis akad nikah mematuhi prosedur operasi standard (SOP) yang dikeluarkan Majlis Keselamatan Negara (MKN) dan JAWI.

“Arahan ini berkuatkuasa pada 3 Disember 2020,” katanya.


Syarikat China mohon kelulusan vaksin COVID-19

ANKARA, 9 Rabiualkhir 1442H, Rabu – Sebuah syarikat terkemuka China pada Rabu mengumumkan sudah mengemukakan permohonan untuk mendapatkan kelulusan rasmi bagi membolehkan vaksin COVID-19 yang dibangunkan syarikat itu dipasarkan, lapor Agensi Anadolu.

Naib pengurus besar Sinopharm, Shi Shengyi, berkata syarikat itu sudah mengumpulkan data dari negara-negara utama yang menjalankan ujian klinikal ke atas vaksinnya dan hasilnya dijangka memberangsangkan, memetik Global Times.

Terdahulu, syarikat itu mengatakan pihaknya telah menyerahkan data vaksin yang sudah menjalani ujian klinikal Fasa Tiga kepada Pentadbiran Makanan dan Ubat-ubatan China dan masih dalam proses memberikan data lebih terperinci.

Menurut syarikat itu persediaan mengenainya kini di tahap akhir sebelum vaksin boleh dipasarkan, keutamaanya sekarang ialah untuk mendapatkan kelulusan. Syarikat dijadual mengeluarkan data Fasa Tiga sebaik mendapat kelulusan.

“Data kami diteliti oleh jabatan yang berkaitan, melalui protokol yang ketat dan kami bekerjasama rapat dengan Pertubuhan Kesihatan Sedunia (WHO),” kata syarikat itu.

Bulan lalu, China mendakwa ujian klinikal vaksin COVID-19 yang dijalankan tidak menunjukkan “sebarang kesan buruk”.

China dilaporkan mempunyai 13 vaksin percubaan yang sudah memasuki fasa ujian klinikal, termasuk empat vaksin kini di peringkat Fasa Tiga.

Minggu lalu, pengeluar ubat Amerika Syarikat (AS), Pfizer dan syarikat bioteknologi Jerman BioNTech mengatakan vaksin mereka mempunyai 95 peratus keberkesanan berbanding anggaran awal 90 peratus.

Sebelum ini, sebuah lagi syarikat ubat AS, Moderna berkata hasil ujian vaksin yang dilakukan mereka mendapati keberkesanannya adalah sebanyak 94.5 peratus. – Bernama


i-Guru pertimbang buat rayuan keputusan sekolah vernakular

BANGI, 29 Syawal 1443H, Isnin – Perbincangan dengan pelbagai pihak termasuk peguam akan dilakukan oleh Ikatan Guru-Guru Muslim Malaysia (i-Guru) sebelum mempertimbangkan membuat rayuan berhubung keputusan Mahkamah Tinggi Kota Bharu, selepas memutuskan sekolah vernakular adalah sah di sisi Perlembagaan.

Presiden i-Guru, Ustaz Mohd Azizee hassan berkata, pihaknya bersedia untuk membawa keputusan berkenaan ke Mahkamah Rayuan namun akan mempertimbangkan selepas mendengar pandangan daripada pelbagai sudut perundangan.

Tegasnya, i-Guru kini menerima keputusan berkenaan secara terbuka selain mengakui perjuangan dilakukan sememangnya berdepan jalan yang hebat.

“Kita sebenarnya sudah bersedia dengan keputusan kerana berdasarkan penghakiman Mahkamah Tinggi Kuala Lumpur pada 30 Disember tahun lalu juga tidak menyebelahi plaintif.

“Apa yang dibawa Gabungan Pelajar Melayu Semenanjung (GPMS), Majlis Pembangunan Pendidikan Islam (MAPPIM) dan Gabungan Persatuan Penulis Malaysia (GAPENA) ketika itu ditolak oleh mahkamah.

“Kita juga sudah baca setiap aspek yang diputuskan oleh Mahkamah Tinggi Kuala Lumpur dan sememangnya ia amat mencabar untuk dicabar pula di Kota Bharu,” katanya.

Bagaimanapun, beliau mendapati hakim juga bersetuju dengan perjuangan tersebut dengan membangkitkan mengenai sekolah vernakular tertakluk kepada berkepentingan awam.

Semalam, Mahkamah Tinggi Kota Bharu memutuskan sekolah vernakular adalah sah di sisi Perlembagaan.

Sementara itu, peguam T Gunaseelan yang mewakili Majlis Bahasa Cina, Persatuan Bahasa Tamil dan Gabungan Persatuan Bekas Pelajar Sekolah Tamil sebagai pencelah berkata, hakim tidak memerintahkan kos kerana ia adalah isu berkepentingan awam.

I-Guru memfailkan saman terbabit tahun lalu bagi mencabar Seksyen 17 dan 28 Akta Pendidikan.

Mengulas lanjut, Ustaz Mohd Azizee berkata, isu berkepentingan awam yang dibangkitkan dalam penghakiman itu perlu difahami oleh semua pihak kerana membawa maksud kewujudan sekolah vernakular meski absah dan mengikuti Perlembagaan dan undang-undang negara.

“Kewujudan sekolah ini perlu mengikuti Perlembagaan negara dan tidak boleh menyalahi undang-undang termasuk mengenai mata pelajaran Bahasa Melayu yang perlu ditekankan dan ditempatkan dengan sewajarnya.

“Melalui penghakiman itu, kita tidak mahu lagi timbul isu pelajar tidak boleh bertutur atau berkomunikasi dengan baik Bahasa Melayu.

“Dasar dan polisi kerajan perlu diterima sepenuhnya oleh pihak terbabit,” katanya.


Relevan lagikah darurat selepas keputusan buka bazar Ramadan?

BANGI, 3 Syaaban 1442H, Rabu – Tindakan kerajaan meluluskan pembukaan bazar Ramadan dan Aidilfitri tahun ini, selain kebenaran bersolat tarawih di surau serta masjid menimbulkan persoalan sama ada darurat masih lagi relevan atau tidak.

Anggota Majlis Tertinggi UMNO, Datuk Dr Mohd Puad Zarkashi secara sinis berkata, kalau semua – perkara – sudah boleh, kerajaan sepatutnya beri tarikh kepada Yang di-Pertuan Agong, bila Parlimen boleh bersidang.

“Ini alasan yang kerap kita dengar kenapa ‘darurat’ diistihar dan ‘Parlimen digantung’. Untuk memerangi COVID-19, mengurangkan politiking, ramai Ahli Parlimen sudah tua, faktor sains dan data.

“Alasan ramai Ahli Parlimen sudah tua paling tidak logik. Sudah tentu ramai warga emas akan pergi bazar Ramadan, bazar Aidilfitri dan solat tarawih. Alasan jangan melucukan,” bidasnya menerusi catatan di Facebook, hari ini.

Puad yang juga bekas Ketua Pengarah Jabatan Hal Ehwal Khas (Jasa) menegaskan, sidang Parlimen penting supaya Eksekutif tidak melakukan kemungkaran tersembunyi kerana ketiadaan ‘semak dan imbang’.

“Ini soalan untuk PM. Angka yang menurun sekarang ini adakah kerana PKP atau kerana darurat? Hadapilah realiti dengan berani,” katanya.

Semalam, Menteri Kanan Keselamatan, Datuk Seri Ismail Sabri Yaakob berkata, selepas berbincang dan mendapatkan pandangan Kementerian Kesihatan (KKM) serta ahli majlis mesyuarat yang lain, mesyuarat jawatankuasa teknikal bersetuju membenarkan operasi pasar Ramadan dan Aidilfitri di seluruh negara.

“Kita juga bersetuju membenarkan solat tarawih serta tadarus al-Quran dan tazkirah. Namun prosedur operasi standard (SOP) bagi semua aktiviti ini perlu ketat serta dipatuhi semua pihak,” katanya.


Muafakat Nasional: PAS robek kepercayaan UMNO bila bersama PN

BANGI, 5 Safar 1444H, Jumaat – UMNO mendakwa tindakan PAS bersama Perikatan Nasional (PN) telah menenggelamkan momentum kerjasama yang dibina dua parti itu melalui Muafakat Nasional (MN).

Ini kerana kunci kejayaan dan kestabilan politik MN adalah kepercayaan, dan perkara itu telah dirobek oleh PAS apabila memilih untuk menganggotai PN di bawah Parti Pribumi Malaysia Bersatu (Bersatu).

Justeru, Presiden UMNO, Datuk Seri Dr Ahmad Zahid Hamidi berkata, bagaimana kestabilan, keyakinan dan kerjasama kukuh dapat terjalin sekiranya perkara paling asas diabaikan.

“Lebih lagi dengan parti yang sememangnya jelas ingin menghancurkan UMNO dari luar dan dari dalam.

“Semangat Muafakat Nasional tidak sekadar dimanifestasikan sebagai kerjasama politik, tetapi terjemahan besarnya adalah dalam satu bentuk wadah nasional yang lebih subur dan murni yang dipasakkan kepada sejarah dan watak Malaysia, Rukun Negara dan keluhuran Perlembagaan,” katanya dalam kenyataan, hari ini.

Beliau berkata demikian sebagai mengulas kenyataan Timbalan Presiden PAS, Datuk Seri Tuan Ibrahim Tuan Man yang menyatakan bahawa parti itu tidak pernah mengisytiharkan pembubaran MN.

Tuan Ibrahim berkata, platform penyatuan ummah itu perlu diteruskan demi kepentingan bangsa Melayu dan Islam serta masa depan negara.

Mengulas lanjut, Ahmad Zahid berkata, kerjasama UMNO dan PAS seharusnya menjadi entiti terbaik bagi memimpin jalan ke depan kerana pada Pilihan Raya Umum ke-14 (PRU14) lalu, undi kedua-duanya boleh mencecah hampir 50 peratus mengatasi Pakatan Harapan (PH).

Beliau berkata, MN lahir daripada keperluan mendesak dua parti terbesar Malaysia akibat kehilangan keyakinan rakyat terhadap kerajaan ketika itu.

“Keyakinan kepada PH ketika itu mula menyusut, masa hadapan ketika itu kelihatan malap dan hala tuju semakin tak jelas.

“Tetapi atas sebab itulah Muafakat Nasional ditawarkan kepada rakyat Malaysia, sebagai satu bentuk resolusi yang berani dan tegas daripada seluruh rakyat tanpa mengira latar belakang atau kelas sosial, supaya Malaysia dapat dipimpin semula dengan lebih terarah dan bertanggungjawab,” katanya.

Bagaimanapun, Ahmad Zahid melihat kerjasama yang disampaikan PAS hanya satu bentuk kerjasama politik dangkal dan tidak mengmbil kira keperluan rakyat seperti semangat MN sebenar.

“Hanya dengan kembali kepada kerjasama asal, barulah keikhlasan PAS dapat dilihat.

“Kini UMNO perlu bergerak ke depan, parti sudah membuat keputusan bergerak secara solo akibat tindak tanduk dan sikap PAS sendiri.

“Tak perlu sedu sedan apabila PAS sendiri sentiasa main selamat dan mandi dalam beberapa kolam,” katanya.


PAS bersedia bertembung BN dalam PRU15

BANGI, 22 Muharam 1444H, Sabtu – PAS menyatakan kesediaan dengan pelbagai kemungkinan termasuk bergerak secara solo dan bertembung dengan parti-parti lain dalam menghadapi Pilihan Raya Umum ke-15 (PRU15).

Bagaimanapun, PAS akan tetap memperkukuhkan Perikatan Nasional (PN) dalam persiapan ke arah tersebut, kata Timbalan Presiden PAS, Datuk Seri Tuan Ibrahim Tuan Man.

“Saya melihat Barisan Nasional (BN) banyak buat keputusan untuk bergerak solo jadi kalau BN buat keputusan begitu, kita sedia hadapi dalam semua kemungkinan. Kalau muafakat, kita boleh pakat kalau mahu lawan pun kita boleh lawan.

“Ya, sedia bertembung tetapi sebagaimana kita tahu keputusan parti ini akan dibawa ke majlis pimpinan masing-masing. Bagi parti kita, kita bergerak atas PN sebab PAS sebahagian daripada PN.

“Apa pun paling penting rakyat dapat manfaat daripada kerajaan yang stabil dan adil, itu fokus kepada rakyat.

“Kita tidak mahu kerajaan yang tidak stabil sebab ekonomi negara masih belum pulih sepenuhnya,” katanya seperti dilapor akhbar tempatan, hari ini.

Bagaimanapun, Tuan Ibrahim sekali lagi menegaskan PAS bersedia berbincang dengan mana-mana parti yang mahu bekerjasama dengannya.


Syed Saddiq akan didakwa hari ini atas 2 pertuduhan

KUALA LUMPUR, 12 Zulhijjah 1442H, Khamis – Ahli Parlimen Muar Syed Saddiq Syed Abdul Rahman akan didakwa di Mahkamah Sesyen di sini hari ini atas satu pertuduhan pecah amanah membabitkan wang RM1 juta dan satu pertuduhan lain.

Mengikut sistem mahkamah, kes Syed Saddiq akan disebut di hadapan Hakim Azura Alwi dan Suzana Hussin.

Sementara itu, menurut sumber, Syed Saddiq akan didakwa mengikut Seksyen 405 Kanun Keseksaan berhubung dakwaan pecah amanah dana sebuah parti politik dan Seksyen 403 Kanun Keseksaan berkaitan menyalahgunakan harta iaitu wang.

Sumber berkata kesalahan itu dipercayai dilakukan pada 2018 dan 2020. – Bernama


Kes COVID-19 meningkat di China, individu layak digesa ambil dos penggalak

BANGI , 3 Jamadilakhir 1444H, Selasa – Kementerian Kesihatan Malaysia (KKM) menggesa individu layak mendapatkan dos penggalak segera mengambilnya sebagai perlindungan optimum terhadap jangkitan COVID-19.

Ia keperluan buat masa ini bagi mempertingkatkan kesiapsiagaan berikutan peningkatan kes COVID-19 secara mendadak di China, kata Ketua Pengarah Kesihatan, Tan Sri Dr Noor Hisham Abdullah.

“Beberapa langkah lain turut dilaksanakan bagi mempertingkatkan tahap kesiapsiagaan bagi menghadapi kemungkinan peningkatan kes dan kematian seperti yang pernah dialami semasa varian Delta melanda seluruh dunia.

“Dengan mengambilkira negara mempunyai risiko kemasukan kes-kes COVID-19 dari luar negara.

“KKM terus mempertingkatkan kesiapsiagaan dan antaranya meningkatkan peratusan individu yang layak menerima vaksin dos penggalak bagi mengurangkan penularan jangkitan, jangkitan serius serta kematian,” katanya dalam kenyataan, hari ini.

Terdahulu , Pertubuhan Bangsa-Bangsa Bersatu (PBB) menyuarakan kebimbangan berhubung peningkatan mendadak kes COVID-19 di China.

Terkini, Wilayah perindustrian Zhejiang di China kini berdepan sejuta jangkitan baharu COVID-19 setiap hari.

Malah, jumlah itu berkemungkinan meningkat sehingga dua kali ganda dalam tempoh beberapa hari lagi.

Dalam pada itu, Dr Noor Hisham berkata, Kementerian Kesihatan (KKM) juga akan memastikan semua COVID-19 Assessment Centre (CAC) di dalam negara kembali beroperasi secara fizikal dan secara maya.

“Pusat CAC di Klinik Kesihatan dan Komuniti bersedia untuk menerima kedatangan atau panggilan pesakit yang tinggi untuk membuat penilaian terhadap pesakit yang disahkan positif jangkitan COVID-19,” katanya.